text:
Reglur Grand Prix kapping Børn og Ung 2011
KAPPINGARREGLUR 2011
Grand Prix kapping fyri Børn og Ung á Breyt
Navn og endamál
Almenna navnið á kappingini er Grand Prix kappingin fyri Børn og Ung. Navnið kann broytast um ein stuðul ynskir og rindar fyri tað.
Almenna navnið á kappingini er Grand Prix kappingin fyri Børn og Ung. Navnið kann broytast um ein stuðul ynskir og rindar fyri tað.
Reglur fyri luttøku
Kappingin er opin fyri øllum børnum og ungum. Fyri at luttaka og fáa stig í sjálvari Grand Prix kappingini, skal ein tó verða skrásettur limur í einum felag fyri frælsan ítrótt, áðrenn kappingardagin. Luttakararnir skulu vera í singlet/t-thirt í umboðar litir felagsins, tá kappast verður.
Kappingin er opin fyri øllum børnum og ungum. Fyri at luttaka og fáa stig í sjálvari Grand Prix kappingini, skal ein tó verða skrásettur limur í einum felag fyri frælsan ítrótt, áðrenn kappingardagin. Luttakararnir skulu vera í singlet/t-thirt í umboðar litir felagsins, tá kappast verður.
Tað verður kappast í niðanfyri standandi bólkum og greinum:
(LO: Longdarlop, TRÍ: Trístøkk, HÆDD: Hæddarlop)
Aldurin verður roknaður, sum blivin aldur tá almanakkaárið er runnið. Tað verður skipað fyri einstaklinga kapping í øllum bólkunum.
Kappingarsløg
Kappingarnar fara allar fram á frælsum ítróttarøki. Kappingargreinar verða fastlagdar áðrenn kappingarbyrjan. Kappast verður í spurti, miðteinum, kasti og lopi hvønn kappingardag. Tvs. at t.d. dreingir 10-11 hava fýra Grand Prix kappingar, og kappast í spurti, miðteini, kasti og lopi. Sami luttakari kann taka lut í øllum fýra kappingargreinum í sínum aldursbólki.
Kappingar
1. Tórsbreyt mánadagur 23. mai – Bragdið (tilmelding í seinasta lagi fríggjakvøldið 20. mai)
2. Tórsbreyt týsdagur 7. juni – Treysti (tilmelding í seinasta lagi fríggjakvøldið 3.juni)
3. Tórsbreyt hósdagur 30.juni – Bragdið(tilmelding í seinasta lagi fríggjakvøldið 24. juni)
4. Svangaskarð týsdagur 2. august – Treysti (tilmelding í seinasta lagi fríggjakvøldið 29. juli)
5. Tórsbreyt leygardagur 3.september – Hvirlan (tilmelding í seinasta lagi fríggjakvøldið 26. august)
Gevið gætur! Av tí at startlistar verða lagdir út á heimasíðuna undan kappingunum, er tilmeldingarfreistin fyrr enn vanligt.
So minnist til at melda til í góðari tíð. Eingin tilmelding er á staðnum!
Stigatalva
Norska “Tyrvingetabellen” verður brúkt at geva stig eftir í hvørjari einstakari kappingargrein.
(GG: Stigatalvan kann ikki nýtast til at samanbera úrslit og árgangir). Leinkja til ”Tyrvingetabellen” liggur á heimasíðuni.
Stig verða givin eftir stigatalvuni hjá tí eldra árganginum í bólkinum.
18-19 ár fáa stig eftir 19 ár
16-17 ár fáa stig eftir 17 ár
14-15 ár fáa stig eftir 15 ár
12-13 ár fáa stig eftir 13 ár
10-11 ár fáa stig eftir 11 ár
8-9 ár fáa stig eftir 10 ár
16-17 ár fáa stig eftir 17 ár
14-15 ár fáa stig eftir 15 ár
12-13 ár fáa stig eftir 13 ár
10-11 ár fáa stig eftir 11 ár
8-9 ár fáa stig eftir 10 ár
Tvs. at t.d. dreingir 12-13, fáa stig eftir dreingir 13 ár, og at t.d. gentur 16-17 fáa stig eftir gentur 17 ár. Hjá børnum 8-9
verður stigatalva hjá 10 ár brúkt.
verður stigatalva hjá 10 ár brúkt.
Samlaða einstaklingakappingin verður avgjørd eftir tveimum teimum bestu umførunum í stigum, sum íðkarin hevur fingið. Tvs.
stigini av tveimum teimum bestu umførunum verða løgd saman.
stigini av tveimum teimum bestu umførunum verða løgd saman.
Stendur tað á jøvnum, vinnur íðkarin, sum hevur uppnátt flest stig í einari kapping. Stendur tað framvegis á jøvnum vinnur
rennarin, sum hevur næstflest stig í einari kapping osfr.
rennarin, sum hevur næstflest stig í einari kapping osfr.
Heiðursmerkir
Heiðursmerkir verða latin til trý tey fremstu samanlagt í hvørjum aldursbólki í hvørji høvuðsgrein.
Tilmelding
Tilmelding fer fram á heimasíðuni hjá FÍF, sum er www.renn.fo, í seinasta lagi fríggjakvøldið undan kappingunum
Umsiting
Kappingin verður umsitin av Kappingarnevndini hjá Frælsum Ítrótti Føroya (FÍF).


c: text/html

text:
Latínskt mál
Latín (á latíni: lingua latīna, IPA: [ˈlɪŋɡʷa laˈtiːna]) er klassiskt mál, ið hoyrir til italsku málættina og soleiðis til indo-evropeisku málættina. Latínska stavraðið mentist frá tí etruskiska stavraðnum og tí euboiiska grikska stavraðnum og at enda úr tí fønikiska stavraðnum.
Latín var uppruniliga talað í Latium, í Italiahálvoynni.[1] Ígjøgnum valdið hjá Rómverska tjóðveldinum varð latín tað ráðandi málið, fyrst í Italia og seinni tvørtur ígjøgnum Rómverjaríkið. Talumálslatín mentist til tey rómanska mál, t.d. italskt, portugisiskt, spanskt, franskt og rumenskt. Nógv orð í enskum og eisini donskum komu frá latíni. Latínskar røtur brúkast í guðfrøði, lívfrøði og læknafrøði.
Undir seina Rómverska tjóðveldið (um 75 f.Kr.), varð fornlatín fyrisett til klassiskt latín. Talumálslatín var tað mál, ið talaðist um tað mundið og sýnist í innskriftum og verkum av skemtleikskøldum sum Plautus og Terentius.[2] Seinlatín er skriftsmálið frá 3. øldini og miðaldarlatín er málið frá 9. øldini, ið mentist til endurburðarlatín undir endurburðartíðina. Seini mentist nýlatín. Latín varð brúkað fyri altjóða samskifti og vísindi til 18. øldina, tá ið man byrjaði brúka talumál fyri skriftir. Kirkjulatín er enn almennt mál í Pávastólinum og Rómversk-katólsku kirkjuni. Latín undirvísast í skúlum um allan heim.[3][4]
Latín er bendingarmál og hevur trý kyn og sjey føll.
Fonologi[rætta | rætta wikitekst]
Latínski framburðurin er umskapaður t.d. frá frágreiðingum, stavivillum og orðaleikum. Aðrar keldur eru fornupprunafrøði og stavingar av latínskum orðum í øðrum málum.
Hjáljóð[rætta | rætta wikitekst]
Klassiskt latín hevði ongan mun ímillum stórar og smáar bókstavir og hevði ikki bókstavirnar ⟨J U W⟩. Í staðin fyri ⟨J U⟩ brúkti man ávikavist ⟨I V⟩; soleiðis vóru ⟨I V⟩ bæði hjáljóð og sjálvljóð.
Á okkara døgum brúkar man oftast ⟨i u⟩ í staðin fyri klassisku ⟨i v⟩. Nakrar skipanir brúka ⟨j v⟩ fyri sjálvljóðini /j w/, men ⟨v⟩ brúkast aldri fyri ⟨gu su qu⟩.
Sjálvljóð[rætta | rætta wikitekst]
Ósamansett sjálvljóð[rætta | rætta wikitekst]
Klassiskt latín hevði ongan mun ímillum ⟨U⟩ og ⟨V⟩. Í staðin brúktist ⟨V⟩ eisini sum hjáljóð og sum sjálvljóð. ⟨Y⟩ kom frá grikskum og úttalaðist sum ⟨u⟩ ella ⟨i⟩ av nøkrum talarum.
Klassiskt latín hevði bæði stutt og long sjálvljóð. Á okkara døgum skrivar man oftast long sjálvljóð við makron, t.d. ⟨ā ē ī ō ū⟩, og stutt sjálvljóð eru ómerkt.
Sjálvljóðsbókstavur fyri ⟨m⟩ við orðsenda, ella sjálvljóðsbókstavur fyri ⟨ns⟩ ella ⟨nf⟩, verður langt nasasjálvljóð, t.d. monstrum /mõːstrũː/.
Tvíljóð[rætta | rætta wikitekst]
Klassiskt latín hevði fleiri tvíljóð. Vanligastu vóru ⟨ae au⟩. ⟨oe⟩ var óvanligt og ⟨ui eu ei⟩ vóru sera óvanlig, serliga í upprunaligum latínskum orðum.[7] Hesar samansetingar av bókstøvum vorú ikki altíð tvíljóð, uttan kundu vera tvey sjálvljóð í tveimum stavilsum (⟨ae⟩ og ⟨oe⟩) ella eitt sjálvljóð og hálvhjáljóðið /j/ ella /w/ (⟨au ui eu ei ou⟩). Dømir eru aēnus [aˈeː.nʊs] "í bronsuni" og eius [ˈɛj.jʊs] "hansara".
Í talumálslatíni gingu ⟨ae au oe⟩ saman við ⟨e ō ē⟩. Tílíkur framburður var eisini hjá smærri mentaðum talarum.
Mállæra[rætta | rætta wikitekst]
[rætta | rætta wikitekst]
Reglulig navnorð á latíni hava ein av fimm bendingum, ið man kan síggja í hvørsfallið hjá orðinum. Tey eru:
- Fyrsta bendingin, oftast við endingina a, hevur hvørsfalsbendingina -ae.
- Aðra bendingin, oftast við endingina o, hevur hvørsfalsbendingina -i.
- Triðja bendingin, oftast við endingina i, hevur hvørsfalsbendingina -is.
- Fjórða bendingin, oftast við endingina u, hevur hvørsfalsbendingina -ūs.
- Fimta bendingin, oftast við endingina e, hevur hvørsfalsbendingina -ei.
Latín hevur sjey føll:
- Hvørfall (nominativus) – brúkast nær navnið er grundliður ella grundlið til umsagnarlið: Gentan rann. Puella cucurrit, ella cucurrit puella.
- Hvørsfall (genitivus) – brúkast oftast nær navnið er eigari eller hoyrir saman við eitt ávirki: Rossin hjá gentuni. Equus puellae.
- Hvørjumfall (dativus) – brúkast oftast nær navnið er óbeinleiðis ávirki: Maðurin gevur gentuni eitt epli. Vir puellae mālum dat.
- Hvønnfall (accusativus) – brúkast oftast nær navnið er beinleiðis ávirki: Maðurin gevur gentuni eitt epli. Vir puellae mālum dat.
- Ablativ (ablativus) – brúkast oftast nær navnið vísir loysing ella gongd frá onkrum: Gentan kemur frá akrinum. Puella ex agris venit.
- Tiltalufall (vocativus) – brúkast nær navnið er tiltalað. Kent dømi er: Og tú, Brutus! Et tū, Brūte!
- Lokativ (locativus) – óvanligt, men brúkast fyri stað: Í Róm, Rōmae.
Lýsingarorð[rætta | rætta wikitekst]
Sagnorð[rætta | rætta wikitekst]
Orðatilfar[rætta | rætta wikitekst]
Orðafelli[rætta | rætta wikitekst]
Talorð[rætta | rætta wikitekst]
Tekstdømi[rætta | rætta wikitekst]
Keldur[rætta | rætta wikitekst]
- ↑ Sandys, John Edwin (1910). A companion to Latin studies. Chicago: University of Chicago Press. pp. 811–812.
- ↑ Clark, Victor Selden (1900). Studies in the Latin of the Middle Ages and the Renaissance. Lancaster: The New Era Printing Company.
- ↑ Hu, Winnie (6 October 2008). "A Dead Language That's Very Much Alive". New York Times.
- ↑ Eskenazi, Mike (2 December 2000). "The New case for Latin". TIME.
- ↑ Sihler 2008, p. 174.
- ↑ Allen 2004, pp. 33–34
- ↑ Allen 2004, pp. 60–63

robotstxt: allowed

filter: keep


text:
1787
1787 (MDCCLXXXVII) var sambært gregorianska kalendaranum eitt vanligt ár, ið byrjaði á einum mánadegi, og sambært julianska kalendaranum eitt vanligt ár, ið byrjaði á einum fríggjadegi.
HendingarEdit
- 7. desember - Delaware er fyrsti amerikanski statur, sum skrivar undir stýrisskipanarlógina fyri Sameindu Statirnar.
FøðingarEdit
- 6. mars - Joseph von Fraunhofer, týskur optikari (d. 1826)
- 18. november - Louis Daguerre, franskur listamálari og uppfinnari (d. 1851)
- 21. november - Samuel Cunard, kanadiskur vinnulívsmaður frá Nova Scotia, stovnari av Cunard Line (d. 1865)
- 25. november - Franz Xaver Gruber, eysturríkskt tónaskald (d. 1863)
AndlátEdit
- 28. mai - Leopold Mozart, týskt tónaskald (f. 1719)
- 15. november - Christoph Willibald Gluck, týskt tónaskald (f. 1714)


text:
Skeið í konfliktmekling (mediatión)
Konfliktmekling – gerast mediator
Konfliktkunnleiki inniber:
at skilja, hvat ein konflikt er, og hví og hvussu henda ávirkast
at kenna týdningin av málbrúki og atburði í samskifti okkara við onnur
at kenna mun á kjaki og dialogi
at kenna vandan fyri konfliktupptrapping
eina ásannan um:
at sannleikarnir eru fleiri - enn bara tín egni
at ósemjur,konfliktir, eru sjálvsagdar og neyðugar í lívi okkara
at vit sjálvi ávirka ósemjur og trætur okkara
at konfliktir hvørki kunnu ella skulu burturbeinast ella krógvast
Dialogur
Virðingin fyri dialoginum er ein lívsáskoðan við virðing fyri medmenniskjum
Konfliktmeklari
Konfliktupptrapping hevur ofta í sær kenslur sum órógv, øði og maktnýtslu. Kenslurnar órógva ofta evnini og viljan at síggja møguleikar fyri loysnum. Ein uttanveltaður persónur sum ikki eigur lut í konfliktini er rætti persónurin at fá samtaluna millum partarnar aftur á beint. Leikluturin hjá konfliktmeklara er júst hesin – at skipa fyri dialogi millum partarnar.
Skeiðið styrkir tín egna førleika at samráðast og betur at skilja trætur, tú ella onnur eru í.
Teoretiska undirvísingin fevnir um:
- Konfliktfatan. Ymiskar konfliktloysnir. Egið konfliktmynstur.
- Konfliktávirkan, -upptrapping og -avspenning.
- Evnini at lurta og tosingarlag, dialogur og samráðing.
- Leiðsla og mediatión
- Hví mediatión virkar og hvørjar treytirnar eru fyri mediatión.
- Hvørji sereyðkennini eru við mediatión.
- Nágreinilig gjøgnumgongd av mediatiónsstigunum.
- Leikluturin hjá pørtunum og meklara.
- Førleikakrøv til meklaran.
- Etiskar reglur.
Málbólkur:
Einhvør, sum hevur tørv á betri kunnleika at handfara konfliktstøður, at tosa, lurta og samráðast og sum hevur ábyrgdina av at handfara tvístøður millum fólk á skilagóðan hátt.
Umframt at fáa førleikan at virka beinleiðis sum mediator, triðjipersónur í eini konflikt, fæst grundleggjandi innlit í, hvussu ein við egnum atburði og málburði ávirkar eina tvístøðu. Undirvísingin mennir eisini eins egnu evnir at samráðast konstruktiv.
Dømi um málbólkar:
- Fólk við ábyrgd fyri starvsfólkum - starvsfólkaviðurskifti
- Privatfólk í samskifti við onnur, tað verið seg arbeiðsfelagaðar, grannar,
- Fólk við ábyrgd fyri børnum og eldri, stovnsleiðarar, lærarar, pædagogar, barnavernd, vm. herundir samstarv teirra við avvarðandi.
- Einhvør sum heldur seg hava tørv á betur at handfara tvístøður og at samráðast.
Rolluspøl:
eru ein týðandi partur av skeiðinum og verður teoriin flætta inn í hesi.


text:
Væleydnaður dagur
Leygardagin 3. mars var aðalfundur í Teinæringafelagnum. 14 fólk møttu til fundin. Á skránni var millum annað framløga av roknskapi, val av nevndarlimum og tiltakslimi, umframt val av granskoðara. Einki mál var innkomið, so fundurin var ikki so drúgvur.
Tað vóru formaðurin, Heðin Laksá Nielsen og skrivarin Jón Kragesteen, sum stóðu fyri valið. Eingin bjóðaði av, so báðir vóru aftirvaldir. Umframt teir báðar eru Búi Brattaberg, Eyðun Egholm og Bødvar Poulsen í nevndini. Nevndin skipaði seg eftir fundin.
Heðin Laksá Nielsen, formaður
Búi Brattaberg, næstformaður
Eyðun Egholm, kassameistari
Jón Kragesteen, skrivari
Bødvar Poulsen, nevndarlimur
Tiltakslimurin síðstu árini er fluttur uttanlanda, og tí skuldi nýggjur finnast. Egil Joensen er nýggjur limur í felagnum, og hann var valdur tiltakslimur.
Til granskoðara var Torfinn Højgaard afturvaldur.
Eftir fundin var prátað um ymiskt. Eitt nú hvørjir túrar skulu gerast í summar. Ætlanin er at fara á bátastevnu í Vestmanna, á bátafestival á Toftum, til bátahugnan í Hvalvík og regatta í Sundalagnum. Eisini vera onkrir styttri túrar. Møguliga ein túr út í Tindhólm.
Eisini hevur felagið fingið eitt telt. Á fundinum bleiv prátað um ymiskt, hvussu vit best fáa gagnýt eitt telt, sum felagið hevur fingið. Nevndin hevur sett seg í samband við komununa og Tórshavnar havn, fyri at vita, um vit fáa loyvi at seta tað upp har sum báturin stendur. Um vit fáa loyvi, so er ætlanin at stoypa ein sokkil at seta teltið á, so at teltið kemur at standa har permanent.
Aftaná fundin varð farið oman á Bacalao, har árar, tyljur, mastur og róður vóru pussaði og smurd. Eisini hugdu vit at tjaldinum, og settu tað upp, sum eina roynd. Tað kann brúkast, um okkurt afturat verður gjørt við tað. Aftaná arbeiðið skipaði nevndin fyri hugnakvøldið. Vi fingu Sven Skarðhamar at gera okkum góða suppu. Eisini var okkurt gott fyri tostan afturvið. Alt í alt ein væleyðnaður fundur og dagur.
Heðin Laksá Nielsen, formaður


text:
Í vikuskiftinum verður enn einaferð høvi til at hoyra stórverkið Messias, hesa ferð í Fuglafirði og í Havn.
Tó at Händel var týskari, so varð tað í Englandi at hann virkaði tað mesta av sínari tíð. Stílurin í tónleikinum hjá Händel er ávirkaður av hansara bakgrund í týskum kirkjutónleiki og hansara mongu ungdómsferðum til Italia, umframt hansara stóra áhuga fyri fronskum tónleiki. Händel skrivaði tónleik innan nærum øll kend tónleikasløg, men er tað helst oratoriini, sum í dag standa sum týðuligastu varðar í hansara tónleiki. Tað er eisini í oratoriunum at vit síggja ta tónleikaligu breidd, sum eyðkennir Händel, t.d. bera ariunar týðuliga boð um italienska ávirkan, kórsatsirnir eru kjølfestir í týskari polyfoni og instrumentalpartanir hava røtur í fronsku overturini.
Tónleikur hevði í barokktíðini sum eina av sínum høvuðsuppgávum at lýsa kenslurnar ella affektinar hjá menniskjum. Útgangsstøðið var grikska etoslæran, sum sigur, at í tónleiki er ein íborin eginleiki til at ávirka menniskju á ymiskan hátt. Serliga var tað í teirri tá í tíðini nýggju tónleikagenruni, operatónleikinum, at hetta tónleikaestetiska fyribrygdi, affektlæran, kom til sín rætt. Tær skiftandi sinnisstøðunar hjá ymisku persónunum í operuni skuldu tónasmiðurin royna at lýsa í tónum eisini.
Tónasmiðurin og tónleikateoretikarin Johan Adolph Scheibe (1708-76) skrivaði í Der kritische Musikus: “Vit hava í tónleikinum við sinnisrørslur at gera; tónasmiðjurin skal úttrykkja, styrkja ella doyva tær.” Hetta var sambært Scheibe ein av høvuðsuppgávunum hjá tónasmiðjunum. Barokktónasmiðirnir høvdu so við og við hópin av konventionellum tónleikahættum til at úttrykkja kenslur við, eitt nú gleði, sorg, øði, angist, pínu osfr. Í kirkjutónleikinum vóru tað sostatt trúarinnar affektir, sum tónaskøldini skuldu klæða í tónleikaligan búna. Berandi lutir í Oratoriinum Messias eru eisini júst slíkar átrúnaðar affektir, so sum gleði og takksemi fyri lívið, skaparverkið og uppreisnina, sorg og angist fyri deyðanum og vónin og longsulin mótvegis ævigum lívi.
Tó er hetta ikki at skilja so, at tónasmiðirnir vóru bundnir niður av hesum tónlistaligu ”viðtøkum”. Barokktíðarskeiðið er nevnuliga merkt av stórum ymiskleika tónaskaldunum ímillum, ikki minst tá hugsað verður um tónleikaslag, uppfinningarsemi og talent, og einki er at ivast í, at Händel saman við javnaldranum J.S. Bach skaraði fram úr í so máta.
Longu frá byrjan í verkinum eru dømi um hvussu tónleikurin verður brúktur til at úttrykkja nakað ávíst. Ouverturan, sum er ein typisk sonevnd “fronsk ouvertura”, sum Händel skrivaði eitt ótal av, stendur í e-mol, meðan arian sum kemur aftan á stendur í E-dur. Við hesum skifti frá mol til dur undirstrikar Händel tey uggandi orðini: “Troystið, troystið, fólk mítt”. Eitt annað dømi er í kórsatsinum “For unto us a Child is born” (“tí barn er okkum føtt”). Hesin kórsatsurin verður roknaður sum eitt stórt fagnaðarróp yvir undrið, at Frelsarin einaferð skal verða borin í heim. Í satsinum verður orðið “born” (føtt) sungið í einum sonevndum koloraturi (eitt rað av skjótum tónum), sum undirstrikar stóru gleðina yvir barnið.
Í tí so sera kenda Halleluja-kórinum endar Händel annan part, um Jesu líðing, deyða og uppreisn, við einari stórbærari lovprísan í tónleiki. Hetta tónleikaliga gleðisróp er ikki bara at skilja sum endin av øðrum parti í Messias, men eisini at Guð endaliga hevur víst sína megi við Jesu uppreisn frá deyðum.
Eitt oratorium
Messias er eitt sonevnt oratorium, sum vanliga merkir eitt størri tónaverk við kristiligum innihaldi fyri solistar, kór og orkestur. Teksturin er ofta tikin meira ella minni beinleiðis úr Bíbliuni, serliga úr gamla Testamenti. Teksturin til Messias er tó óvanligur í oratorium-produktiónini hjá Händel, tí her verða tekstir tiknir bæði úr Gamla- og Nýggja Testamenti. Nøkur beinleiðis søgugongd er ikki í Messias, sum vit t.d. kenna tað frá Passiónunum hjá J.S. Bach, men tætta sambandið millum teir profetisku tekstinar og Jesus sum Messias ger oratoriið til eina miðvísa religiøsa forteljing um profetiini, sum við Jesusi ganga út.
Messias verður roknað sum eitt ikki-dramatiskt oratorium. Tó skínur ígjøgnum, at Händel í 1741 longu var ein drivin opera-tónasmiður. Her verður m.a. hugsað um tey accompagneraðu recitativini, sum Händel brúkar í Messias og sum ikki vóru vanlig í kirkjutónleiki. Eisini eru nógvir av koloraturunum bæði í solo-pørtunum og kórpørtunum sprotnir í italienskum operasangstíli. Teir nógvu kórsatsirnir og bygnaðurin í teimum vísa eina greiða ávirkan frá enskari siðvenju, tær sonevndu Anthems, sum serliga Purcell var kendur fyri.
Konsertir um vikuskifti.
Havnarkórið og orkestur við Ólavi Hátún á odda hava tvinnar framførslur av Messias á skránni um vikuskifti. Hin fyrr verður í Fuglafjarða kirkju leygardagin kl. 17.00 og hin seinna í Vesturkirkjuni sunnudagin kl. 16.00. Báðar konsertinar eru sum vanligt ókeypis, men høvið verður at stuðla tiltakinum við einari peningagávu.
Coda
“Skundisliga tók Händel gásafjøðurna og skrivaði nótar á blaðið. Við gandakendari ferð birtist eitt tekin fyri og annað eftir. Hann fekk ikki steðgað aftur, hann varð drigin við, sum eitt skip fyri fullum seglum. Náttin var friðalig, tigandi hvíldi tunga myrkrið á tí stóra býnum. Men inni í honum streymaði ljósið og óhoyrandi endurljóðaði stovan alheimsins tónleik”. (Stefan Zweig: Sternstunden der Menscheit)


text:
Eg fari her at greiða frá, hvussu eg ætli at fáa mína arbeiðsskrá til veruleika um eg verið valdur.
Mín arbeiðsskrá er:
1. At betra korini hjá teimum veikastu, her hugsi eg serliga um stakar uppihaldarar
2. At betra fíggjarliga skynsemið
3. At allir borgarar verða viðgjørdir eins í byggimálum, starvssetanum o.s.fr.
4. At vit skulu virða náttúruna og hugsa náttúruvernd
1. At betra korini hjá teimum veikastu, her hugsi eg serliga um stakar uppihaldarar.
Kanningar vísa, at stakir uppihaldarar hava tað fíggjarliga torførast í Føroyum. Eg ætli mær inn at kanna møguleikan fyri, at geva fleiri frípláss til stakar uppihaldarar, sum ikki fáa endarnar at røkka saman. Lyftið hjá Javnaðarflokkinum at hækka barnafrádráttin upp í 6.000 kr. (frá 4000 kr. upp til 6000 kr.) komandi valskeið fer eisini at lætta um. So fari eg eisini at kanna um systkinaavslátturin kann hækkast í samband við ansingargjøld í Klaksvíkar kommunu. Lyftið hjá Javnaðarflokkinum um íbúðarbygging við skúlaøkið “undir Fossum”, sum er ætla borgarum við láginntøkum, eisini fer at betra um korini hjá teimum veikastu.
2. At betra fíggjarliga skynsemið
Klaksvíkar kommuna fór á “heysin” á sumri 2008. Hetta gekk hart útyvir trivnaðin í kommununi. Størsta orsøkin til, at kommunan fór á heysin á sumri 2008 var tí at býráðslimirnir ikki lurtaðu eftir ávaringum frá einari veikari umsiting. Farna valskeið hevur tíanverri eisini verið merkt av vantandi politiskari fíggjarstýring við ovurstórum upphæddum í meirnýtslu, heili 25 milliónir í 2010-2011, og heili 27 eykajáttanir í ár. Hetta má steðgast. Eg ætli mær tí at virka fyri, at fíggjarumsitingin verður styrkt. Pengar í samband við eykajáttanir eiga ikki at verða brúktir, áðrenn teir eru játtaðir, hetta er púra vanligt í dag.
3. At allir borgarar verða viðgjørdir eins í byggimálum, starvssetanum o.s.fr.
At borgarar verða viðgjørdir eins er ein av grundarsteinunum í okkara fólkaræði, men tíverri so verður alt ov ofta sæð burtur frá hesum í okkara kommunu. Hetta gongur hart útyvir trivnaðin í kommununi, og kann slettis ikki góðtakast. Eg ætli mær at gera alt fyri, at allir borgarar verða viðgjørdir eins í byggimálum, starvssetanum o.s.fr.
4. At vit skulu virða náttúruna og hugsa náttúruvernd
Eg ætli at arbeiða fyri, at atlit verða tikin til náttúruna, tá ið nýbygging verður framd í kommununi, og at arkitekttonisk krøv verða sett til nýggjar bygningar í kommununi. Eg ætli mær eisini at arbeiða fyri, at økja um frítíðar- og grønu økini í kommununi.


text:
08-09-2020
Mánamorgunin var samkoma í bygdarhúsinum í samband við at samstarvsavtala varð undirskrivað millum Reyða Kross Føroyar og Vága kommunu um vitjanarvinir. Tað vóru Jóannes Eidesgaard, formaður fyri Reyða Kross Føroyar og Eyðdis Hartmann Niclasen, borgarstjóri sum undirskrivaðu avtaluna millum partarnar.
Vitjanarvinur, er ein tænasta sum Reyði Krossur Føroya bjóðar. Endamálið við vitjanarvinir tænastuni er, at basa einsemi hjá fólki sum sita einsamøll heima. Ein vitjanarvinur er ein persónur, sum sjálvboðin bjóðar seg fram til at vitja fólk.
Tænastan sum vitjanarvinur hevur virkað í Vága kommunu í longri tíð, men nú hava Reyði Krossur Føroya og Vága kommuna skjalfest og undirskrivað eina formliga avtalu. Avtalan sigur millum annað, at partarnir í felag virka fyri at økja um trivnaðin hjá menniskjum, ið kundu hugsað sær regluliga vitjan frá vitjanarvini frá Reyða Krossi. Vága kommuna hevur høvuðsábyrgdina fyri vitjanartænastuni hjá Reyða Krossi í Vága kommunu, men kann venda sær til skrivstovuna ella virksemisleiðaran, um tað er neyðugt. At partarnir í felag bjóða sjálvbodnum á førleikamennandi skeið innan vitjanartænastu. At partarnir eftir tørvi taka felags tøk til tess at hjálpa teimum, ið eru mest viðkvom.
Fyri at gerast vitjanarvinur skalt tú vera minst 18 ár, vera álítandi, vinarlig/ur og virða menniskju, sum tey eru. At bjóða seg fram sum vitjanarvinur er til stóra gleði hjá tí sum fær vitjan, men eisini hjá henni ella honum sum bjóðar seg til at gerast vinur.
Linda og Henrik eru vitjanarvinir hjá einum eldri manni. Tey eru sera fegin um at hava henda møguleika. Tey siga soleiðis:
“Løtan, ið vit brúka einaferð um vikuna at vitja ein fittan hugnaligan vitjunarvin, er sera gevandi. Mann blívur glaður heilt inn í hjartað at síggja gleðina í hansara andliti, tá vit koma. Løtan, har hann nýtur at fáa vitjan, har hann veit, at í dag sleppur hann út ein túr. Á okkara bilitúrum fáa vit nógv at vita um tey ymsu støðini í býnum, ið vit ikki kendu søguna um. Látur og góðar søgur. Ella vit sita heima og hava eitt hugnaligt prát og fáa okkum ein góðan kaffimunn.
Fyrsta túrin vit vóru var tað fyrsta, hann segði: ”Sum hetta er fantastiskt, eg havi ikki verið úti í meira enn eitt ár!!!””
Samskiparin fyri vitjanarvin tænastuna í Vága kommunu er Hansia Nattestad, og kunnu tey sum ynskja at geast vintjanarvinur venda sær til hennara. Somuleiðis tey ið ynskja at fáa ein vin á vitjan kunnu venda sær til Hansiu við fyrispurningum.
- “Vit gleðast um at hava fingið formaliserað tænastuna hjá Reyða Krossi Føroyar um vitjanarvinir í Vága kommunu. Vit ynskja øll at okkara eldru, og annars tey sum sita einsamøll heima fáa ein innihaldsríkan dag. Tað liggur ongin skomm í at biðja um at fáa ein vitjanarvin. Tað kann vera, at nærmasta familjan er langt burtur og ikki hevur møguleika fyri at koma inn á gólvi so ofta sum tey ynskja, og tað kann eisini vera, at tað eru onnur ting enn tað sum man til dagligt tosar við familjuna um, sum man tosar við ein vitjanarvin um, onnur áhugamál, samfelags viðurskifti og søgur frá gamlari tíð,” sigur Eyðdis Hartmann Niclasen, borgarstjóri í Vága kommunu.


text:
Eg var syrgin ta kvøldið, tí omma mín var farin burtur dagin fyri. Eg fór í eina veitslu, sum lovað, og so hevði eg drukkið alt ov nógv. Tað síðsta, eg mintist, var at eg var sera køld í býnum og gekk og tosaði við vinfólkum, og hetta var umleið kl. 23:00. Aftaná tað var alt svart, og eg vakni dagin eftir við einum fremmandum, naknum manni í míni song. Eg varnist, at vit hava havt samlegu, og spyrji hann. Hann sigur ja og flennir. Hann greiðir frá, at tað var eitt hugnaligt kvøld, hvat hann eitur og so víðari. Eg føldi meg illa við og skammaðist, eg hevði mist álit og alla virðing fyri mær sjálvari. Eg varð kedd um, at vit høvdu sovið saman, tí sum kristin gekk eg høgt uppí at vera rein og at sex er nakað serligt millum tvey, sum elska. Men eg helt tað var mín skyld, tí eg skuldi ikki drukkið og tað sæst ofta ikki á mær, tá eg eri full, so tað kundi hann ikki vita.
Nakrar dagar seinni tosaði eg við eina vinkonu, og fekk at vita, at eg var sera full ta náttina og lítið gongufør, og at eg tosaði svart. Eg fór avstað við honum um 04:00 tíðina. Eg vildi spýggja av at hugsa um, at hann hevði verið saman við eini gentu, sum eyðsæð var ovdrukkin og ikki før fyri at geva samtykki. Tá føldi eg meg neyðtikna.
Síðan tosaði eg við tvær vinkonur um hetta, men tær vóru ósamdar, tað kundi ikki rópast neyðtøku, bara ein ljót gerð.
Eg hevði lágt sjálvirði, tí eg helt ikki, at eg var líka nógv verd longur, tí eg hevði ongantíð havt eitt “one-night stand” fyrr. Nakrar vikur aftaná drakk eg meg sera fulla saman við einum manni, og eg hevði eina líkasæla kenslu, eg vildi bara vera full og tímdi ikki at ansa eftir mær. Dagin eftir vaknaði eg, og vit lógu nakin saman. Hann byrjaði at nerta míni bróst, og eg segði, at eg heldur vildi bíðja við at hava sex. Hann flenti, og segði, at tað høvdu vit longu havt.
Nú veit eg, at mítt ringa sjálvvirði ikki var, tí eg einki var verd, men tí menn ikki vísti mær ta virðing, sum eitthvørt menniskja eigur at fáa.


text:
Wikipedia:Hendingar/26. oktober
Hin 26. oktober:
- 1760 - Enski Georg III verður krýndur og byrjar 60 ára kongsskeiðið, sum er eitt tað drúgvasta í bretsku søguni.
- 1863 - Sveitsarin Henri Dunant stovnar Alheims Reyða Kross, sum longu árið eftir verður virkin í krígnum ímillum Eysturríki-Prussland og Danmørk.
- 1976 - Trinidad og Tobago gerast lýðveldi.
- 1965 - Elisabeth drotning handar The Beatles "Order Of The British Empire" fyri stóra lut teirra í bretskum útflutningi.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Í dag var viðgerð um broyting í løgtingslóg, sum hevði til endamáls at áseta revsing móti reiðarum, sum ikki gjalda manningum løn eftir føroyskum sáttmálum. Fólkaflokkurin var harliga ímóti broytingini.
Fyrsta mál á dagskránni fyri tingfundin í dag var atkvøðugreiðsla, um at fáa mál aftur í tingið, sum fall burtur, tá ið tingsetan var liðug í fjør. Uppskotið varð atkvøtt aftur í tingið, og sostatt var onnur viðgerð av uppskotinum í dag.
Uppskotið snýr seg nágreiniliga um, at tað skal verða revsivert, um manningar á føroyskum skipum ikki verða løntar eftir føroyskum sáttmálum. Tað er sambært lógini um serstakar treytir fyri fiskiskap eftir makreli, norðhavssild og svartkjafti og botnfiski í Barentshavinum krav, at skip undir føroyskum flaggi, skulu lønast eftir føroyskum sáttmálum. Um broytingin, sum var til viðgerðar í dag, verður samtykt við 3. viðgerð, verður revsingin fyri ikki at halda føroyskar manningarsáttmálar sekt ella fongsul í upp til tvey ár.
Fólkaflokkurin var harliga ímóti uppskotinum, sum umboðini fyri flokkin søgdu, var at blanda seg upp í samráðingar á arbeiðsmarknaðinum. Fólkaflokkurin segði eisini, at tað fór at føra til minni hýru hjá manningunum, um uppskotið varð samtykt. Sum heild var viðgerðin av málinum merkt av, at Fólkaflokkurin legði eftir Høgna Hoydal við atfinningum um fiskivinnumál, ið onki høvdu við málið til viðgerðar at gera.
Samgongulimir søgdu, at viðgerðin einans snúði seg um, at revsiheimild skuldi gerast fyri at bróta eina lóg, sum longu var í gildi. Tað er nevnliga longu ólógligt hjá skipum undir føroyskum flaggi at løna manningum eftir øðrum enn føroyskum manningarsáttmálum.


text:
- Tíðindi, mentan og ítróttur
MARK-eigarar byggja íbúðir undir Kongavarða
Á fundarskránni fyri býráðsfundin í Tórshavnar Býráði í dag klokkan fimm stendur tann nógv umrødda, men lítið ítøkiliga íbúðarbyggingin undir Kongavarða á Argjum.
Tórshavnar Býráð hevur higartil einki ítøkiligt viljað sagt um íbúðarbyggingina á Argjum, men nú er greitt, at talan er um 94 leiguíbúðir, sum NN Holding skal byggja.
Hava samráðst í tríggjar mánaðir
Tað er Ognarfelagið Nordbil, sum eigur NN Holding, sum stendur fyri verkætlanini. NN Holding eigur eisini smápartafelagið Mark, sum hevur bygt lestraríbúðirnar í Marknagili í Havn.
Tórshavnar kommuna hevur í meira enn tríggjar mánaðir samráðst við felagið um íbúðarbyggingina á Kongavarða, og nú klokkan fimm fer Tórshavnar Býráð at viðgera málið.
Fundurin verður stroymdur, og til ber at fylgja við á heimasíðuni torshavn.fo, har fundarskráin eisini er tøk.
Sí eisini


text:
UM STARVIÐ
Sum journalistur í Miðlahúsinum arbeiðir tú við at gera tilfar til miðlar okkara, Sosialin við nýggja Vikuskiftinum, og in.fo. Okkum tørvar eisini fólk at avloysa í summar.
Tú verður partur av eini dynamiskari redaktión, sum arbeiðir við tíðindum at kalla allan sólarkringin.
Tað er ein fyrimunur, um tú hevur journaistiska ella aðra viðkomandi útbúgving. Tú skalt hava royndir við tíðindaflutningi, og tú skalt tora at avdúka tað, sum onnur vilja halda dult. Tú skalt duga føroyskt væl og virðiliga bæði í skrift og talu og duga at skriva lætt og livandi og gott føroyskt mál.
VIT VÆNTA
• at tú brennur fyri tíðindaflutningi
• at tú hevur dirvi og áræði í tínum arbeiði
• at tú ert málsliga væl fyri
• at tú hevur góðan telduforleika
• at tú dugir og tímir at arbeiða sjálvstøðugt
• at tú dugir at halda høvdið kalt
• at tú hevur høgt trúvirði og góðan kritiskan sans.
• at tú dugir at arbeiða undir trýsti
• at tú dugir at gera av, hvat er viðkomandi tíðindaflutningur
• at tú ert klár/ur, tá ein søga skal forteljast
VIT BJÓÐA
• Eitt fjølbrytt og spennandi abreiðspláss
• Møguleika fyri í stóran mun at skapa tín egna arbeiðsdag
• Góðar starvsfelagar
• Eitt spennandi og áhugavert starv, har eingin dagur er líka
• Eitt starv, sum gevur tær innlit í øll viðurskifti í føroyska samfelagnum
• Føroya bestu plasering – í Vágsbotni í Havn
LØN OG SETANARTREYTIR
Starvið verður lønt sambært avtalu. Hevur tú spurningar, kanst tú ringja ella skriva teldupost til Eirik Lindenskov, blaðstjóra á Sosialinum, á telefon 216409 og eirikur@sosialurin.fo
Umsóknir skulu sendast til eirikur@sosialurin.fo
UM MIÐLAHÚSIÐ
Sosialurin, sum er komin út síðani 1927, kemur út hvønn fríggjadag og verður borin ókeypis í hvørt hús í landinum mánadag tvær ferðir um mánaðin. Tíðindi til FM1 verða eisini gjørd í Miðlahúsinum og send hvønn gerandisdag klokkan 11, 12, 15, 16 og 17. Miðlahúsið hevur eisini drúgvastu royndir við tíðindum á internetinum, sum hevur verið ein nátúrligur partur av redaktiónini síðani 1997. Miðlahúsið eigur tíðindaportalin in.fo, sum telist millum Føroya størstu tíðindasíður. Í Miðlahúsinum starvast um 25 fólk.


text:
Nógv hava tørv á fleiri sløgum av heilivági samstundis. Tá ið ymisk sløg av heilivági verða tikin samstundis, kunnu tey ávirka virknaðin hjá hvør øðrum. Tey kunnu ávikavist økja ella minka um virknaðin hvør hjá øðrum. Samstundis kann matur og drekka eisini ávirka, hvussu likamið upptekur heilivágin. Hetta kallast samvirkan.
Nógvur heilivágur verður brotin niður í livrini. Í livrini eru nøkur sonevnd enzymir, ið hjálpa til at bróta niður heilivágin. Summi sløg av heilivági minka um virknaðin av hesum enzymum. Verða tílík sløg av heilivági tikin samstundis, kann tað gera, at tann eini heilivágurin ikki verður brotin niður. Heilivágsmongdin í kroppinum økist tískil sammett við, um heilivágurin varð tikin einsamallur. Úrslitið er, at tað kann økja um og leingja virknaðin av heiliváginum.
Harafturímóti kunnu nøkur sløg av heilivági økja um virknaðin av enzymunum. Tískil verður heilivágurin niðurbrotin skjótari, og ynskti virknaðurin fæst ikki.
Tey sløg av heilivági, sum ikki verða brotin niður í livrini, fara ofta óbroytt út gjøgnum nýrini. Í onkrum førum kunnu tvey sløg av heilivági kappast um hetta plássið. Tískil kann heilivágsmongdin í kroppinum økjast, sammett við um heilivágurin varð tikin einsamallur.
Tí er tað týdningarmikið, at læknin kennir allan heilivág, ið tú tekur – eisini handkeyps- og nátturuheilivág.
Inntøka av heilivági saman við mati og drekka kann eisini elva til samvirkan. Vatn økir um skjótleikan av ferðingini av heilivági ígjøgnum magan. Tí verður heilivágurin upptikin skjótari í kroppinum við vatni enn uttan.
Matur kann verja magan, og tí verður ofta viðmælt at taka heilivág, ið kann vera harður ímóti maganum, saman við mati, eitt nú ibuprofen - eitt slag av pínulinnandi heilivági.
Summi sløg av heilivági skulu takast saman við mati, fyri at upptøkan gerst betri, t.d. malariaheilivágurin Malarone (atovaquon/proguanil). Hesin heilivágurin skal takast saman við einari feittríkari máltíð, tí feittið ger, at heilivágurin verður betur upptikin í kroppinum. Harafturímóti er annar heilivágur, ið ikki skal takast saman við mati, tí annars verður virknaðurin vánaligur, t.d. antiobiotikaið Dicillin (dicloxacillin). Her verður viðmælt, at tað skal takast antin 1 tíma fyrr ella 2 tímar eftir eina máltíð.
Annað, ið kann tarna upptøkuna av heilivági, er, um heilivágurin bindur seg til ávíst í føðsluni. Her kann nevnast antibiotika tetracyklin, sum kann binda seg til kálk. Tískil skulu t.d. matvørur úr mjólk takast forskotið við tetracyklin.
Grapefruktdjús skal ikki drekkast í stórum mongdum saman við kolesterol-lækkandi heiliváginum simvastatin, tí her forðar grapefruktdjús fyri, at simvastatin verður niðurbrotið orsakað av teimum áðurnevndu enzymunum.
Hetta eru bert nøkur dømi um samvirkan millum mat og heilivág. Tað finnast fleiri sløg av heilivági, sum verða ávirkað av mati og drekka.
Tað finnast fleiri heimasíður, har meira vitan finst um samvirkan millum heilivág, ið ein tekur. Á www.min.medicin.dk kann lesast, um tað er nakar heilivágur, har tað er neyðugt at taka atlit til, um heilivágurin skal takast samstundis. Á www.indlaegsseddel.dk sæst eisini, um tað er neyðugt at taka atlit til inntøku av mati og drekka.
Ein annar máti at finna út av, um møgulig samvirkan er, er við at nýta heimasíðuna www.medicinkombination.dk. Hetta er ein heimasíða, sum er gjørd av donsku heilsumyndugleikunum. Her kann man bæði skriva ein einkultan heilivág og finna, hvat tann heilivágurin samvirkar við, ella kann man skriva tey ymisku sløgini av heilivági, sum man fær fyri at finna útav, um neyðugt er at taka ávís atlit. Fyri uttan heilivág er eisini náttúruheilivágur, sterkar vitaminir, sterk mineralir og einkult sløg av føðslu at finna á hesi heimasíðu. Hetta er sjálvandi ein vegleiðandi heimasíðu, sum ikki altíð gevur eitt fullfíggjað svar. Minst tí til altíð at tosa við læknan ella apotekið, um tú hevur spurningar, ella ert ørkymlað/ur um ymiskar samansetingar av heilivági. Finnur tú samvirkan fyri tína samanseting av heilivági, er neyðugt at tosa við læknan ella apotekið. Tað kann vera ein góð orsøk til, at akkurát tú skal taka ta ávísu samansetingina.


text:
Dagny Joensen var fødd í Klaksvík í 1944 og vaks upp har. Fimtan ára gomul fór hon í hárfríðkanarlæru í Havn. Seinni flutti hon til Danmarkar og búði har til miðskeiðis í sjeyti-árunum. Síðani tá hevur hon búð í Havn.
Dagny hevur í mong ár starvast sum blaðfólk, m.a. á Sosialinum. Hon er serliga kend fyri síni leikrit, sum eru framførd á palli og í Kringvarpi Føroya (bæði í útvarpi og sjónvarpi).
Hon er fødd í Klaksvík í 1944, men flutti 15 ára gomul til Havnar, har hon fór í hárfríðkanarlæru og tók sveinaprógv í 1963. Í 1964 flutti hon til Danmarkar at búgva, kom heim aftur í 1976 og hevur síðani arbeitt sum blaðkvinna, fyrst á myndablaðnum »Nú«, seinni á »Tingakrossk og síðan á »Sosialinum«.
Hon er ein teirra, ið hevur latið útvarpinum føroyskar útvarpsleikir, har hon viðger gerandismál og serliga kvinnulagnur. Í 1981 vórðu tríggir av hesum leikum, »Er tú nøgd, Bina?«, »Selma og Páll« og »Býr nakar inni har, mamma?« givnir út á prenti í savninum »Gerandislagnur«.
Dagny hevur eisini skrivað sjónleikin »Tilvildin«, ið Havnar Sjónleikarfelag frumframførdi á heysti 1982.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Jørgen Jørgensen Landt var borin í heim um leið ár 1753 í Bred í Danmark.
Í 1773 leitaði hann á lærda háskúlan í Keypmannahavn og tók prógv har í 1777. Í 14 ár virkaði hann sum privatlærari, áðrenn hann í 1791 varð útnevndur til sóknarprest í Norðstreymoyar prestagjaldi við bústaði í Kvívík. Hann giftist í 1792 við Anniku Hedevig Djurhuus, dóttir Johan Christian Djurhuus á Nesi og norsku konu hansara, hina gitnu Mariu Rønning.
Í sjey ár røkti Landt embætið í Norðstreymoy, men í 1798 søkti hann vegna heilsubrek aftur til Danmarkar, har hann fekk embæti í Olsker og Allinge. Her doyði hann í 1804.
VERKIÐ: "Færøerne"
Fororðini í bókini hjá Landt eru dagfest 22. okt. 1799, men bókin kemur ikki út fyrr enn ár 1800.
Í fororðunum greiðir hann frá, at tá nú bókin kemur, so er tað eftir bøn frá »Det naturhistoriske Selskab« í Keypmannahavn, sum hevur heitt á hann at greiða frá ymsum viðurskiftum Føroyum viðvíkjandi.
Landt hevur kent bókina hjá Debes — tað nevnir hann beinleiðis í fororðunum, og hann sigur eisini frá, at hann hevur lisið handrit bæði hjá Svabo og Mohr. — Eingin kann taka seg aftur í at siga, at hann — eins og fólk flest tá á døgum — gevur Svabo, hesum merkismanni, ov lítlan heiður fyri Føroya-frágreiðingina.
Landt skrivar: »En student Jens Svabo har givet nogle skrevne Efterretninger
om Færøe, uden hvis Giennemlæsning nok een og anden Anmærkning ville have sluppen min Opmærksomhed forbi«. Og hetta ger hann, hóast tað er rættiliga vist, at hann hevur »lænt« nógv úr handriti Svabos.
Bókin hjá Landt verður mett at vera eitt valaverk. Hon er býtt upp í hesar partar:
1. kap. »Færøernes geografisk-historiske Beskrivelse« Her verður greitt frá um navnið Føroyar, um fjøll, áir, um prestagarðar og kirkjur o.a. — 2. kap. »Færøernes fysiske Beskrivelse.« Her viðger hann m.a. streymviðurskifti, veður og vind, grótsløg, vøkstur og djóralív. — 3. kap. »Færøernes økonomiske Beskrivelse« Her greiðir hann m.a. frá kornvelting, hoygging, fuglaveiði, bátum, handli, klædnabúna o.ø. — 4. kap. »Færøernes politiske Beskrivelse«. Her viðger hann m.a. lyndið í fólkinum, málið, tey tosa, sjúkur, átrúnaðar- og skúlamál, tey fátæku og rætt teirra, vegir osfr.
Seinast er bókin prentað upp aftur í 1965; givin út av Einari Joensen.
Úr: Árni Dahl: Bókmentasøga I-III. Fannir. 1980-83.


text:
Fríggjadagin 9. mai kl. 16 til 18 letur ein framsýning við verkum hjá Joel Cole og Amariel Norðoy upp í Galerie Focus í Lambagerði 1 í Havn.
Tuesday, May 6, 2014
Tíðindaskriv: Joel Cole og Amariel Norðoy í Galerie Focus.
Fríggjadagin 9. mai kl. 16 til 18 letur ein framsýning við verkum hjá Joel Cole og Amariel Norðoy upp í Galerie Focus í Lambagerði 1 í Havn.
Joel Cole vaks upp í miðjuni í Norður Amerika, í indiansku bygdini Shakopee. Umgyrdur av skógi, áum og opnum slættum lærdi hann at veiða og samla og hetta var til at vekja eitt sterkt tilknýti til náttúruna. Ein holl og djúp vitan um tað organiska tilfarið loyvir Joel at spæla við tær lítlu nuancurnar ímillum konsistens, mynstur og lit. Við at arbeiða uttan tekningar og fá mát loyvir Joel tilfarinum at avgera hvat verður sett saman og hvussu. Listarligu møblarnir, standmyndirnar og vasarnir Joel skapar spæla við markið ímillum list og funktionalitet, og avbjóðar definitiónini av list hjá áskoðarinum.
”From understanding the properties of the materials used, all the way down to the cellular characteristics and longevity, to being acutely aware of the emotional state of everyone involved in the artistic process, I tend to create a story around each piece – a story that reflects not only the intent of the piece, but also a documentation of everything brought to the act of creating the final piece. I believe the process is bigger than the product,” sigur Joel Cole.
Amariel Norðoy er málari og grafikari. Hann hevur sýnt fram ymsa staðni í Europa, USA og Japan, hann er útbúgvin skipasmiðjur. Det Kongelige Danske Kunstakademi, København, 1977-83. Grafiskt skeið, Finland, 1984. Hann hevur m.a. prýtt skúlan í Porkeri, Lágargarð, Tórshavn. Samuels Kirkjuna í Keypmannahavn. Prýtt ymisk tíðarrit og bøkur. Afturvendandi temu hjá Amarial Norðoy eru Skiftandi ljósið, Báturin og Útróðrarbørn, flestu myndirnar eru íblástur frá uppvøkstrinum, Mikladalur og Kalsoyarfjørður.
Farast kann inn á heimasíðuna www.galeriefocus.com, og síggja myndirnar sum eru á framsýningini.
Undir ferniseringini kemur Holgar Jacobsen at undirhalda við gittara og sangi.
Framsýningin er opin til 22. mai, týsdag til fríggjadag kl. 15 til 18 og leygardag kl. 16 til 18, eisini er opið eftir avtalu.
Posted by Listin at 8:31 AM
Labels: Framsýningar, Tíðindaskriv


text:
Endamál: Yngstu næmingarnir síggja hvat teir duga um onnur Norðurlond.
Uppgáva:
- Næmingar koma við onkrum luti frá öðrum Norðurlandi og greiða frá lutinum. Tað kann vera postkort, myndir, ferðabóklingur og souvenir.
- Næmingar siga sögu t.d. frá toktúri, tivoli, djóragarði, skógarferð, strondini og vísa myndir frá hesum stöðum.
- Gerið myndasýning av teimum stöðum sum floksfelagar hava vitjað ( ikki gloyma at Föroyar eisini er eitt Norðurland).
- Hvat fyri Norðurlond hava tínir floksfelagar vitjað?
- Hvat fyri mál er tosað har?
- Hvat fyri orð duga næmingarnir?
- Hvussu síggja flöggini út?


text:
Yvirlit yvir kommunuval, ið hava verið løgd út á heimasíðuna hjá Kringvarpinum gjøgnum tíðina. Úrslitini eru í høvuðsheitum løgd út soleiðis sum skipanirnar hava gjørt tey tá, tvs. einkultu úrslitini síggja eitt sindur ymisk út.
Um tú dettir um okkurt, ið átti at havt verið gjørt øðrvísi, send eini boð til KT@kvf.fo.
- Tíðindi, mentan og ítróttur
Valúrslit: Kommunuval
Valúrslit: Kommunuval
Yvirlit yvir kommunuval, ið hava verið løgd út á heimasíðuna hjá Kringvarpinum gjøgnum tíðina. Úrslitini eru í høvuðsheitum løgd út soleiðis sum skipanirnar hava gjørt tey tá, tvs. einkultu úrslitini síggja eitt sindur ymisk út.


text:
Tórur Mortensen hevur havt eitt framúr kappingarár higartil í 2015. Ikki fyltur 17 enn, er hann blivin nummar tvey til bæði íslendska og danska meistaraheitið fyri menn! Og seinasta leygardag vann hann DM fyri dreingir 16-17 ár. Sterku úrslit Tórar geva nú afturljóð. Hann er nevnliga valdur at umboða danska/íslendska liðið, sum skal kappast móti Noregi, Finlandi og Svøríki í U20 landsliðsdysti, har tveir íðkarar frá hvørjum landi skulu vera í hvørjari kappingargrein. Noreg, Finland og Svøríki eru so mikið sterkar tjóðir í frælsum ítrótti, at hóast Danmark og Ísland manna felags lið, plagar tað liðið kortini at enda aftast bæði hjá monnum og kvinnum.
Alt bendir á, at framgongdin hjá Tóri fer at halda á fram komandi ár (mynd: Hvirlan)
At Tórur hevur fingið hendan møguleikan sigur nógv um hansara styrki, tí hann er væl yngri enn mótstøðumenninir. Væntast kann tó ikki, at Tórur ger nakað serligt við eldru mótstøðumenninar, men eitt lítið persónligt met hevði nú verið stuttligt at fingið. Nú Tórur kappast í Finlandi hetta vikuskiftið, sleppa vit onnur ikki at uppliva hansara lopstyrki á Tórsbreyt um vikuskiftið, har FM verður hildið.
Tórur er ikki fyrsti føroyingur, sum er komin á dansk/íslendska landsliðið. Bjørk Herup Olsen var eisini við sum bæði 16 og 17 ára gomul tá hon rann 3.000 m. Hon var eisini boðin við triðju ferð í 2010, men tá var hon flutt handan hav, og lá tí ikki fyri hjá henni.
Spennandi verður, nær næsti føroyingur fær hetta tilboðið. Kravið er í øllum førum, at tú skalt vera nr. 1 ella 2 í bæði Danmark og Íslandi tilsamans, so tað krevur eitt sindur.
Lesið annars grein á www.hvirlan.fo har venjarin hjá Tóri, Heri Ziska, skrivar um úttøkuna.


text:
Døgurði í Bygdahúsinum 2 hvítusunnudag 16.mai
Tað er Strálan sum skipar fyri og ger tað møguligt at tekna seg til ein góðan døgurða 2 hvítusunnudag kl.13
Tað verður ein trýrætta menu:
Aspargessuppa
Lambskjøt og oksakjøt
Kaffi / te og dessert
Drykkjuvørur fáast til keyps.
Kostnaður 200 kr
Børn 7 til 12 ár 100 kr
Børn undir skúlaaldur 40 kr
Børnini sleppa í hoppiborgirnar – eisini sýna vit barnafilm í biosalinum
Tekning á tlf 216500 ella send mail til stralan@stralan.fo
Freistin at tekna seg er hóskvøldið 12. Mai
Strálan


text:
Burturbeining av høglbyrsu, vegleiðing móttikin frá løgregluni sept. 2018.
Um ein vil burturbeina eina høglbyrsu er mannagongdin hendan:
- Avmelda byrsuna á Umhvørvisstovuni
- Sker lásihúsan (baskyluna) mitt yvir við einum vinkluslýpara
- Sker pípuna sundur miðskeiðis í patrón kamaranum, við einum vinkluslýpara
- Sker pípuna sum er eftir, í tvey uml. líka stór petti, við einum vinkluslýpara
- Lutirnir verða burturbeindir sum jarn á ruskplássinum
Er ein í iva, ber til at lata byrsuna inn til løgreglustøðina.


text:
Endamálið við ferðastudninginum til verkætlanir er at stuðla lesandi føroyingum á hægri lærustovnum í Føroyum og uttanlands í sambandi við størri verkætlanir, ið skulu gerast í øðrum landi enn í lestrarlandinum. Hetta verður gjørt við at veita studning til ferðina millum lestrarlandið og landið, har verkætlanin skal gerast. Studningurin er tann skjalprógvaða upphæddin av ferð millum lond til vanligan ferðaseðlakostnað, tó í mesta lagi upphæddin fyri lesandi sbrt. talvuni um ferðastudningin. Víst verður til "vegleiðing verkætlan", ið liggur undir"umsóknarbløð" ovast á síðuni.
Við eina verkætlan skilst:
a) størri uppgáva í sambandi við hægri lestna. Talan skal verða um kanningarferð í sambandi við høvuðsuppgávu ella størri ritgerð, ið er kravdur partur av lestri, sum telur í minsta lagi 10 ects,
b) starvsvenjing í minst 2 vikur, t..d. á læraraskúla í øðrum landi,
c) uppihald á øðrum lærustovni, herundir skiftislestur. Sum annað dømi um hetta, kunnu nevnast Nordkurs-summarskeiðini í Norðurlondum.
Víst verður til "vegleiðing verkætlan", ið liggur undir"umsóknarbløð" ovast á síðuni.
Tú kanst søkja um verkætlanarstuðul, um tú lýkur fylgjandi treytir:
1) Umsøkjarin skal hava serligt tilknýti til Føroyar og kravið er:
2) Umsøkjarin skal ganga á eini góðkendari hægri fulltíðarútbúgving, ið er 2 lestrarár ella longri ella tekur heiltíðarútbúgving til heilsuhjálpara ella heilsurøktara.
3) Umsøkjarin skal vera lestrarvirkin.
4) Umsøkjari kann bert partvís fáa løn í útbúgvingartíðini.
Harumframt skal verkætlanin vera partur av útbúgvingini og góðkennast av útbúgvingarstaðnum. Vert er eisini at leggja merki til, at tað bert verður veittur studningur fyri ferðing millum lond, og at tann lesandi í mesta lagi hevur møguleika at fáa henda studning tvær ferðir í samlaðu útbúgvingartíðini og bert til eina ferð aftur og fram í hvørjari verkætlan.
Víst verður til "vegleiðing verkætlan", ið liggur undir"umsóknarbløð" ovast á síðuni.
Ætlar tú at søkja um studning, kann hetta antin gerast áðrenn farið verður undir verkætlanina ella meðan tú ert í gongd við verkætlanina. Tað ber ikki til at søkja um studning eftir at verkætlanin er liðug.
Fyrst verður útfylta umsóknarblaðið “Umsókn um ferðastudning til verkætlanir” sent Studna. Minst í hesum sambandi serliga til, at geva eina greiða lýsing av verkætlanini og at fáa váttan frá lærustovninum, um at verkætlanin er ein partur av útbúgvingini og er góðkend av lærustovninum.
Allir umsøkjarar fáa svar. Er svarið játtandi, verður ein tilsøgn send tær um, at studningur verður veittur.
Studningurin verður útgoldin, tá Studni hevur fingið tann goldna ferðaseðilin í sambandi við verkætlanina. Tó verður ikki útgoldið fyrr enn 2 vikur undan fráferð.
Studningurin verður tann skjalprógvaða upphæddin av ferð millum lond til vanligan ferðaseðlakostnað, tó í mesta lagi kr. 1.500,00 millum Føroyar og Danmark, kr. 3.100,00 millum Føroyar og lond í Europa ( -Danmark og Grønland) og kr. 4.100,00 millum Føroyar og lond uttanfyri Europa. Síðani verður peningurin goldin á kontu í einum føroyskum ella útlendskum peningastovni.
Víst verður til "vegleiðing verkætlan", ið liggur undir"umsóknarbløð" ovast á síðuni.


text:
Veitst tú av, at tú kanst bíleggja tapet við tínum egna mynstri ella myndum frá Føroyaprent?
Í samband við framsýningina í forhøllini á Landssjúkrahúsinum, hava vit prentað myndir, tekningar og tekst á tapet til veggirnar. Stílurin verður reinur og snøggur, tá rammur og plátur ikki stjala myndina frá tí, sum skal síggjast best.
Á Føroyaprent hava vit starvsfólk, sum fáa næstan alt at bera til, og vit hava prentmaskinurnar. Vit eru klár tá tú ert. Hvat vilt tú hava á veggin, hurðina, køksskápini ella okkurt heilt annað? Skal tað vera okkurt tú hevur teknað ella málað? Yndis útsýni frá heimbygdini? Familjumyndir?
Allar slættar flatur kunnu klæðast við pappíri ella foliu. Heima, á skrivstovuni, í handlinum, á skúlanum …
Ring 314555 ella send ein teldupost á info@foroyaprent.fo og fá meira at vita.
Vælkomin á Føroyaprent


text:
Sleipnir hin rádni
Sleipnir hin rádni er spennandi og nútíðarlig skaldsøga um fimm teir seinastu dagarnar í lívi Snorra Sturlusonar. Hann gongur og bíðar eftir Margretu, sínum stóra kærleika, sum er honum ein avbjóðing í øllum lutum. Hann er nívdur av ótta fyri soninum sum hann stúrir fyri fer at hevna seg. Skaldið roynir at skriva eina søgu um sítt egna lív, har hann ætlar at mæla ímóti andstøðingum sínum í Noregi og í Íslandi. Hann fer at verja seg fyri leysasøgunum um, at hann er óður eftir valdi og svikafullur konufólkarevur.
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
“Nýggjar leiðir”
Kunningartiltakið um seinárin, ið koma, tá tú er blivin vaksin, eftir at hava verið kynsliga misbrúkt/misbrúktur.
Tiltakið hesaferð verður í hølunum hjá KRIS á Kneysum 6 , Toftir , mikukvøldið 4 mars kl 18.30.
Tiltakið “Nýggjar leiðir” er tað fyrsta á ferðini kring landið. Einans við vitan ber til at skapa eitt samfelag, har fólk við seinárinum av kynsligum ágangi kunnu ganga nýggjar leiðir og fáa eitt virðiligt lív.
Tiltakið er alment og er ætlað øllum – bæði fakfólki og teimum, ið eru áhugað at vita meira um evnið.
Skráin er hendan: dagligi leiðarin í KRIS, Gvøðbjørg West tosar um kynsligan ágang og hvussu nógvan skaða tað ger. Síðan fara tvær lokalar kvinnur at greiða frá, at tað ber til at liva við sorgini og ikki í sorgini. Onnur teirra er ein mamma, sum greiðir frá, tá dóttirin bleiv kynsliga misnýtt, og hvussu tey í dag liva eitt virðiligt lív. Hin kvinnan greiðir frá, hvat kynsligur ágangur gjørdi við hana, og hvussu hon í dag livir eitt virðiligt lív. Aftaná framløgurnar ber til at spyrja inn til fyrilestrarnar. Tiltakið endar kl 20.30.
atgongumerkir á 150 kr fáast á : https://kris.atgongumerki.fo/webshop/event/1124917/order/main
KRIS á rundferð
“Nýggjar leiðir”


text:
- Várdagar 2017: Konsert í Tofta skúla týskvøldið
- 13. Bátafestivalurin á Toftum
- Várdagar 2017: Mannfólkakvøld og line dansur
- Várdagar 2017: Ókeypis almenn svimjing
- Ruddingardagurin útsettur
- Várdagar 2017: Málningaframsýning í Oyrahandlinum
- Várdagar 2017
- Ruddingardagur leygardagin
- Bingjuplássið stongt flaggdagin
- Várframsýning í Tofta kvøldskúla
- Missiónsarbeiði á Toftum 100 ár
- Bygdasavnið og Fronminnisfelagið ársaðalfund 22.04.2017
- Aðalfundur í Eldrafelagnum á Toftum
- Eldragudstænasta og hugni í Fríðrikskirkjuni
- Konfirmatión komandi sunnudag
- Myndir frá 50 ára hátíðarhaldinum
- Ongin hevur frið longur, enn grannin vil
- Talan hjá borgarstjóranum á 50 ára degnum
- Tiltak í Løkshøll fyri pensjonistar 5. apríl
- Beinleiðis mentanarkafe send úr Tofta skúla
- Fiskivinnufundur í Tofta skúla
- Vælkomin til alment hátíðarhald, 1. Apríl 2017, í Tofta skúla
- Søkt verður eftir námsfrøðingum
- Tarira framførir Shakespeare í Tofta skúla
- Bókasavnsnevndin skipað seg


text:
Skíriskvøld, 18. apríl kl. 18.00, verður messiansk jødisk páskamáltíð hildin í missiónshúsinum Emmaus í Klaksvík. Hetta er ein máltíð, sum líkist tí máltíð, sum Jesus át saman við lærusveinunum, áðrenn hann varð tikin, dømdur og krossfestur.
Vit uppliva páskirnar, eins og Jesus og lærusveinarnir gjørdu tað. Sita við dekka borð og eta teir ymisku serligu rættirnar, ið hoyra til eina jødiska páskamáltíð, samstundis sum vit hoyra upplisið úr skriftini páskatekstirnar, og vit syngja saman. Við at vit fáa páskirnar inn við øllum sansum, kastar tað eitt nýtt ljós yvir páskaboðskapin.
At vera við til páskamáltíðina er ein serlig uppliving, har vit læra um jødadómin, og fáa størri innlit í jødisku trúnna. Og so gevur tað eisini okkum kristnu eina djypri fatan av, hvat Jesus leið fyri okkara skuld.
Tiltakið er alment og øll eru hjartaliga vælkomin at vera við til páskamáltíðina.


text:
Hvítu Húsini í Washington løgdu í gjárkvøldið út eina røðu við Donald Trump, forset, á almenna Twitter vangan hjá forsetaborgini.
Donald Trump kemur als ikki inn á ríkisrættarmálið, sum møguliga verður reist móti honum nú áðrenn hann fer frá í næstu viku.
Forsetin brúkar ístaðin røðuna til at fordøma harðskapin í farnu viku.
Les eisini: Donald Trump fyri ríkisrætt
- USA er ein tjóð, ið byggir á lógir. Øll, sum vóru við í álopinum á kongressina í farnu viku, skulu ábyrgdast fyri hetta, sigur Trump millum annað í røðuni.
Hann vísir eisini til, at ætlanir er at skipa fyri mótmælum í komandi viku.
- Einhvør amerikanari hevur rætt til at vera hoyrdur á virðiligan og friðarligan hátt. Tað er okkara grundlógartryggjaði rættur. Men eg við undirstrika, at tað skal ikki gerast við harðskapi, lógarbroti ella herverki av nøkrum slagi, sigur forsetin í røðuni, sum sæst herundir.
January 13, 2021


text:
Tíðindi
Skráin rúmar nógv tiltøk, sum strekkja seg frá 28. november til 31. desember. Øll tiltøk taka atlit til korona tilmælini og...
Tíðindi
Skráin fyri jólini í Vági er nú klár. Trýst á myndina fyri at fáa størri mynd. ...
Tíðindi
Jólini nærkast í hvørjum, syngja vit í jólasangi um jólini, og eins og undanfarin ár verður nógv gjørt burturúr...
Kunning
Kommunuskrivstovan hjá Vágs kommunu er opin soleiðis um jólini....
Tíðindi
Í miðbýnum í Vági letur upp jólastova. Jólahús eru sett upp. Og hetta fram til jóla verður okkurt forkunnugt á skránni, bæði...


text:
Pendlan í Føroyum fer at økjast
vinna17-07-2019 - 08:53 - Jóanis Nielsen
Landsverk:
Sum gongdin er, verða Føroyar í framtíðini at rokna sum ein størri býur, tá flestu oyggjar eru knýttar saman, og møguligt er at ferðast eftir landi millum bústað og arbeiðspláss. Sjóleiðir verða niðurlagdar, tí tunlar koma ístaðin, og bæði vinnan, ferðavinnan, privatkoyring og almenn koyring fara at brúka undirstøðukervið á landi meira og á ein øðrvísi hátt. Lítið er at ivast í, at eitt av úrslitinum av hesum broytingum verður, at talið av pendlarum fer at økjast í stórum. Millum annað tí nýggj ferðasambond lata upp fyri nýggjum møguleikum, soleiðis at tað er lættari at ferðast millum heimið og eins dagliga virksemi.
Heitið pendlan stavar frá orðinum ”pendul”, sum merkir at sveiggja aftur og fram. Ein pendlari er ein persónur, sum ikki býr og arbeiðir í sama geografiska øki. Pendlanin er oftani ein hvønndagsferð millum bústað og arbeiðspláss, men kann eisini vera ein ferð við longri tíðarbilum ímillum. Tí verður ein, ið ferðast regluliga millum heim og arbeiðs-, útbúgvingar ella frítíðarstað, nevndur pendlari.
Nógvastaðni er nógv ferðsla á vegunum, serliga í meldurstíðini til og frá arbeiði. Tá kann vera skilagott, at pendlarapláss verða gjørd á sentralum støðum fyri at stuðla undir pendlanina og gera tað lættari at koyra saman, brúka bussar ella súkkla ein part av ferðini. Hetta er eisini betri fyri umhvørvið. Í bussinum ber til at slappa av ella fáa sær eitt gott prát við onkran annan ferðandi, meðan súkklingin fær ein í form og gevur harvið eitt annað slag av vælveru.
Nakrir hentleikar eiga at vera tøkir á teimum størru pendlaraplássunum sum eitt nú ruskspannir, bíðirúm, vesi, parkering og hentleikar til súkklur. Øll pendlarapláss hava tó ikki sama tørv á øllum hesum hentleikum. Eitt nú tey plássini, sum ikki eru knútapunkt fyri almennari ferðslu.
Landsverk og Strandferðslan mæla til, at ein heildarætlan fyri pendlarapláss verður gjørd í samstarvi við viðkomandi kommunur. Somuleiðis at hesi verða staðsett strategiskt, soleiðis at møguleikarnir eru fleiri at koyra við hvørjum øðrum ella nýta almennu flutningsmøguleikarnar. Tað vil siga bæði bussar og ferjur. Harafturat skulu hentleikar vera til súkkling, soleiðis at fólk trygt kunnu seta súkkluna frá sær á hesum plássum.
Framhaldið av Samferðsluætlan 2018-2030 kann takast niður í pdf-útgávuHER.
Eisini er ein serlig undirsíða her á www.landsverk.fo gjørd til Samferðsluæltan 2018-2030, sum kann síggjastHER.
Myndirnar sýna stóru pendlaraplássini oman fyri Skipanes og í Skálafirði.
Myndir: HeinesenMyndir/Landsverk©


text:
Bankar, siðsemi og sómi
Fyrstuferð eg havi hugt eftir gávukontuni í Bank Nordic gav míni nýføddu dóttur (í 2008) var í dag og eg haldi hon avspeglar girndina í bankaverðini, tillukku og lovorð frá bankanum við einum kontoprógvið við 100 krónu gávu fái á og nú vit skriva 2021 er bankin so beinasamur at senda eitt kontoavrit við eini rentu á 0,01 krónu so tær 100 krónurnar eru nú vorðnar 90,60 krónir jú sanniliga loysir tað seg at vera bankakundi, høvdu tær 100 krónurnar verið seymaðar inn í dýnuna s´vóru tær í dag 100 góðar krónir verdar.
Eg hugsi nú øll eru tvangskundar hjá bankagribbunum har ikki eingang ein barna uppsparingskonta heldur virði, skilji eg bert betur hví vit øll eru tvangskundar í bankunum, nú dínir og gríti ikki longur eru kappingarneyti bankans eru teir bert vorið enn eitt avgjaldshelviti fyri Palleba og Marsannu, eg sigi bert
Gud Forbarmi seg fyri in moral geva barninum gávi við vinstruhond og taka tað aftur við høgru


text:
187 føroyingar fingið staðfest smittuna
Tað eru nú í alt 187 føroyingar, ið hava fingið staðfest corona-smittuna. Hetta byggir á í alt 6375 kanningarúrslit.
Sostatt eru tveir tilburðir staðfestir seinasta samdøgrið.
Tað upplýsir Landslæknaembætið í morgun, nú seinastu kanningarúrslitini eru tøk.
Í løtuni eru 178 føroyingar staðfestir frískir, eftir at hava fingið staðfest coronasmittuna. Eingin persónur er í løtuni innlagdur á Sjúkrahúsverki Føroya í sambandi við coronasmittuna.
Heilsumálaráðið tann 23. apríl 2020 klokkan 07.10


text:
Læraradagur
Næmingarnir hava frí
19. februar verður læraradagur fyri allar fólkaskúlalærarar í Norðurlandahúsinum.
Evnið á læraradegnum er læring í 21. øld.
Læringshugtakið er undir støðugari broyting og menning, og hugsan okkara við hesum evninum er at kveikja kjakið um læringshugtakið, bæði í breiðum høpi og í egnari undirvísing.
Skráin er tann sama báðar dagarnar. Pláss er fyri umleið 400 luttakarum hvønn dagin, og tilsamans koma eini 800 skúlafólk, sum dagliga virka í fólkaskúlanum, bæði til fakliga kunning og íblástur.
Skráin sum PDF-skjal
Dagurin verður skipaður við trimum felagsfyrilestrum í høllini og fimm verkstovum, sum vera í øðrum hølum í Norðurlandahúsinum. Hvør luttakari skal melda seg til eina verkstovu.
Her er skráin við kunning um fyrilestrar, verkstovur og framløgur.
Vinaliga setið tykkum í samband við Nám, um spurningar ella ivamál eru. Tit kunnu ringja ella skriva beinleiðis til Dorthe Pedersen, 555175 ella dorthe@nam.fo.


text:
Persónslyftur
Persónslyftur við arbeiðspalli verða brúktar til at lyfta persónar og tilfar í eina hóskandi arbeiðshædd fyri at útinna eitt tíðaravmarkað arbeiði so sum viðlíkahald og umvæling. Persónslyfturnar eru sum oftast festar beinleiðis á eitt motordrivið akfar ella á ein undirvogn, sum kann flytast.
Persónslyftur eru fevndar av vanligum reglum um tøknilig hjálpartól í kunngerð um innrætting av tekniskum hjálpartólum og kunngerð um nýtslu av tekniskum hjálpartólum. Hetta merkir m.a. at:
- Útgerðin skal hava CE merking og skal lúka krøvini til at verða seld á evropeiska marknaðinum.
- Útvegarin skal við sølu, leigu ella láni altíð lata eina skrivliga nýtsluleiðbeining á føroyskum máli (eisini er loyvt at nýta danskt, norskt og svenskt mál), ið greiðir frá handfaring, nýtslu og viðlíkahaldi.
- Nýggar flytiligar persónslyftur mugu ikki verða tiknar í nýtslu, fyrr enn tær eru fráboðaðar Arbeiðs- og brunaeftirlitinum. Nýggj fráboðan skal gerast áðrenn nýtslu í sambandi við eigaraskifti ella umbygging og umvæling av týdningi.
- Ein persónslyft skal verða hildin við líka av einum av løggildum serkønum fólki úr Arbeiðs- og brunaeftirlitinum 12. hvønn mánað, soleiðis at hon altíð er í góðum og forsvarligum standi. Leiðbeiningarnar frá útvegaranum og galdandi reglur frá Arbeiðs- og brunaeftirlitinum um kanning og viðlíkahald skulu verða fylgdar.
Loyvisbræv krevst ikki fyri at nýta eina persónslyft. Ung undir 18 ár mugu tó ikki nýta eina persónslyft sjálvstøðugt.
Er talan um eina persónslyft, ið eisini kann verða nýtt sum t.d. trukkur ella krani, so kevjast loyvisbrøv til hesi vinnutólini, um persónslyftin verður nýtt til tey endamálini.
Yvirlit yvir løggild virki:


text:
Fjórðingsfinalurnar í kappingini um løgmanssteypið verða avgreiddar mikudagin, men longu í kvøld var lutakast í 3-2 um hvussu hálvfinalurnar skulu spælast.
Orsøkin til at lutakastið var í kvøld er stutta skotbráið. Longu leygardagin og sunnudagin verða hálvfinalurnar spældar, upplýsti Kristmund Johannesen, limur í kappingarnevndini hjá FSF, sum eisini trekti lut í sendingini.
Vinnararnir av Víkingi/TB - B36/AB skulu spæla í aðrari hálvfinaluni, meðan vinnararnir av NSÍ/Skála - 07 Vestur/HB spæla í hinari hálvfinaluni.
Hálvfinala 1
Víkingur/TB - B36/AB
Hálvfinala 2
NSÍ/Skála - 07 Vestur/HB
Sjálv finalan um løgmanssteypið verður leikt 5. desember.


text:
Norðskáli
Norðskáli er ein bygd í Eysturoy. Norðskáli er rættiliga gomul bygd, helst gongur søgan nakað aftur í miðøldina. Hon er minsta markatalsbygd í landinum, bert 4 merkur. Hetta bar í sær, at í tí longu tíðini, meðan jørðin var avgerðandi lívsgrundarlagið, kundu bert fá fólk lívbjarga sær á staðnum. Ymiskt bendir á, at fyrstu, fáu, búfólkini bert hava støðast har í styttri tíð í senn, hava verið uppisitarar í nøkur ár, og eru so flutt aftur til heimbygdina. Tá loyvt varð at leggja inn gerði, gjørdist grundarlag fyri einum størri fólkatali.
Upprunaligi bøurin liggur frá Stórá og norður á Garðar. Í hesum samanhangi skulu vit eisini síggja elsta býlingin í bygdini, Reynið og Tøðuna. Navnið Garðsendi ber boð um, at hetta var markið norðureftir. Hetta sæst eisini týðiliga á eini tekning frá 1789, ið ein av luttakarunum á kanningarferðini hjá skotanum Stanley gjørdi ein summardag, tá ið teir róðu av Hvalvík og norður til Eiðis. Menn hava tó ikki bert dúvað uppá jørðina, men róð út við smærri bátum, tá ið líkindi vóru til tað. Seinni hevur bygdin breitt seg norðureftir og suðureftir, væl suður um hagamarkið móti Oyri.
Vøksturin í fólkatalinum má eisini her síggjast í mun til lívsgrundarlagið, sum av álvara batnar aftaná 1800. Nú verða gerðini løgd inn - gerði, ið ikki bara geva húsum navn, men sum eru støðið undir húsarhaldinum saman við útróðri og seinni skipsfiskiskapinum. Hesa tíðina er sostatt neyðugt at fáa inntøkuna frá fleiri síðum til lívsins uppihald. Vár og summar til skips og hitt hálvárið til at velta og annað landbúnaðararbeiði.
Handilsmenn hava hesa tíðina nógvar streingir at spæla uppá. Teir taka ofta ímóti fiski, eiga útróðrarbátar og skip, sum eru inntøkukelda hjá bygdafólkinum. Handilin hevði í nógvum førum postin um hendi, umframt ymsa frakt. Alt hetta gjørdi handilin til ein miðdepil í bygdini, har fólk savnaðist, ikki bert fyri at keypa, men eisini fyri at frætta tíðindi.
Við stóru útbyggingunum innan samferðsluna í 1970-árunum kom Norðskáli at liggja væl fyri í meginøkinum. Hetta hevur verið grundarlag undir nýggjum arbeiðsplássum í bygdini, so sum fiskavirki, stoypivirki, innan aling, eins og handils- og tænastuvirksemi. Norðanfyri brúnna um Streymin er vaksið fram eitt handilsøki, sum liggur sera væl fyri í mun til ferðsluæðrarnar í meginøkinum. Fólkatalið er vaksið rættiliga skjótt seinnu árini, og er komið upp um tey hálvttriðjahundrað.


text:
Nýggjur musikkskúli í høvuðstaðnum
2012-06-13 03:00
Andrea Heindriksdóttir
Tað er at fegnast um, at nýggjur musikkskúli nú loksins verður bygdur í høvuðstaðnum. Tað hevur, sum so mangt annað, tikið tíð, men gleðiligt er tað, at tað nú røkist fyri, at hesin verður bygdur - skjótast.
Musikkskúlin varð settur á stovn sum ein royndarverkætlan fyri sløkum 30 árum síðani, og hevur hesi árini ment seg, til at verða ein frammúr góður skúli.
Í dag er musikkskúlin, skúli fyri nógvar havnarborgarar - ja skúlin hevur næmingar frá barnagarðsaldri til tilkomnar næmingar. Skúlin hevur stóran týdning fyri virksemi í høvustaðnum, og leggur, við síni miðnámsútbúgving, lunnar undir framtíðar føroyskar útbúnar tónleikarar.
Sera stórt virksemi er í skúlanum, og umfatar skúlin næmingar, sum fáa eina holla útbúgving í sínum ljóðføri – eina læru tey kunnu gleðast um restina av lívinum.
Afturat vanligu undirvísingini er eisini stórt tal av samanspælsbólkum og orkestrum á skúlanum. Hesi venja regluliga hvørja viku, og eru ofta at hoyra til ymisk høvi í Havnini.
Tað er at fegnast um, at skúlin og tey sum ganga har, eru sjónlig í býarmyndini, og á henda hátt eru við til at mynda býin, og tað sum rørir seg í býnum.
Eisini hevur musikkskúlin frammhaldsnám, kallað musikkskúlamiðnám, har næmingar sum ætlað undir víðari lestur innan tónleik, kunnu fyrireika seg. Hesir næmingar sum útbúgva seg í musikkskúlanum, og fara í onnur lond at lesa tónleik, fáa góð skoðsmál. Hettar kann skúlin vera errin av – tí sera torført er at koma inn á tónleikaskúlar uttanlands, til víðari útbúgving innan tónleik. Tað vísir seg aftur og aftur, at næmingar úr føroyska musikkskúlanum eru væl fyri, og koma so at siga allir næmingar frammat útbúgvingartilboðum. Hettar borgar fyri góðsku, og er samtundis eitt herðaklapp til teirra, sum vara av skúlanum og tí arbeiði, har fer framm.
Tað er eingin loyna at bygningarnir har skúlin nú heldur til, eru alt annað enn nøktandi. Tí er tað sera kærkomið at fáa nútíðarhóskandi høli til skúlan.
Á pallborðsfundi á mentanarnáttini 8. Juni 2012, vóru býráðspolitikkarar á einum máli um, at nýggi musikkskúlin skuldi byggjast beinanvegin, og tað er at frøðast um.
Einki er at ivast í, at slíkur nýggjur bygningur verður til gleði og gagns fyri allar borgarar og at virksemi, við nýggja musikkskúla bygninginum, fer at økjast munandi.


text:
Reint veganskt
Ert tú veganari ella ei, so hava vit eisini gjørt tað lætt hjá tær at velja etiskar vørur.
Tað veganska valið er ikki bara tað, tú etur. Tann djóravinaligi livihátturin fevnir eisini um húðrøkt.
Røktarrøðin hjá Grøn Balance er vegansk og hevur Sólblómumerkið. Tað vil siga, at vørurnar eru framleiddar uttan dýraevnistilfar og uttan at nýta djór í framleiðslu- og menningsgongdini sum heild.
Einastu vørurnar, ið hava uppruna frá djórum er hárvoksið og feittstiftin, sum innihalda býfluguvoks. Tó skal dentur vera lagdur á, at býflugurnar ikki doyggja, tá býfluguvoksið verður innsavnað.
Við Grøn Balance kanst tú bæði taka hædd fyri umhvørvinum, tíni heilsu og djóravælferðini.
Grøn Balance er at fáa í Miklagarði, Bónus og Mylnuni.
Vørur í samband við greinina
Grøn Balance finnur tú her
SIG OKKUM TÍNA MEINING
Vit arbeiða altíð við at gera okkara vørur enn betri, tí vilja vit gjarna hoyra frá tær. Hevur tú góðar ella minni góðar royndir?
- send okkum tínar viðmerkingar.


text:
700.000 krónur til nýggja hølið hjá Bláa Krossi
Blái Krossur hevur nú savnað allar sínar handlar á einum staði í Saltangará. Betri Stuðulsgrunnurin hevur stuðlað við 700.000 krónum.
Bulurin í arbeiðinum hjá Bláa Krossi er at fyribyrgja og skapa tryggleika. Hetta er í tráð við virðini hjá Stuðulsgrunninum, og tí fegnast vit um at stuðla Bláa Krossi við hesi verkætlan, sigur Evy Jacobsen, stjóri í móðurfelagnum í Betri, sum umsitur Betri Stuðulsgrunnin.
Betri samtakið leggur stóran dent á at vísa samfelagsábyrgd. Hetta kemur serliga til sjóndar í Betri Stuðulsgrunninum, sum veitir stuðul til nógvar tryggleikaskapandi verkætlanir um árið. Vit merkja, at okkara stuðul er komið á eitt gott stað og ynskja Bláa Krossi allarbestu eydnu við fyribyrgjandi arbeiðinum framyvir, sigur Evy Jacobsen.


text:
Heitari í Madeira, men sama hitamynstur í báðum oyggjabólkum
Tó at tað er heitari í Madeira enn í Føroyum, so er veðurlagið á Madeira merkt av havinum, og harvið er hitalagið rættiliga støðugt, eins og tað eisini er í Føroyum.
Munandi heitari er á Madeira, har er hitin um dagin í miðal 22°C, meðan miðalhitin í Føroyum ikki røkkur upp á 9°C. Avvikini eru í báðum førum smá, heitasta mánaðin er miðalhitin 26°C á Madeira, og kaldasti mánaðin er miðalhitin 19°C, so tað broytist bert 3-4°C. Júst sama mynstur sæst í Føroyum, har heitasti mánaðurin er næstan 13°, og kaldasta mánaðin gongur miðalhitin niður ímóti teimum 5 stigunum. Hesi tøl eru í mun til hitan um dagin.
Sama mynstur gongur aftur aftur í hitanum um náttina. Tað er munandi heitari í Madeira, har náttarhitin í miðal liggur frá 13°C kaldasta mánaðin til 19°C tann heitasta mánaðin. Í Føroyum er miðalhitin kaldasta mánaðin næstan niðri á 1°C, meðan hann heitasta mánaðin er góðar 8°C.
Hitamunurin á degi og nátt er størri í Madeira enn í Føroyum. Hjá okkum verður tað vanliga í miðal eini 4°C kaldari um náttina, meðan tað í Madeira eru eini 6 hitastig á muni. Men fyri tað verður tað ikki líka kalt sum í Føroyum.


text:
- Nýggjur fíggjarleiðari settur í starv
- Goymið ikki fýrverk til næsta nýggjár
- Hugsa um umhvørvið á jólum og nýggjárinum
- Bokashi framløgur fyri borgarum
- Broyting í innsavning á Sandoynni
- IRF nevndin á vitjan í Suðuroy
- Prísbroytingar pr. 1. november 2020
- Rottangatøming: Fuglafjørður
- Hvussu gagnnýtir tú tilfeingið, tá tú flettir?
- Burturbeining av leivdum frá fletting
- IRF við átaki at endurvinna matleivdir
- J&K Petersen vann útbjóðingina
- Hevur tú ongan posa eftir?
- Hugsið um umhvørvið, tá tit taka nátar
- IRF sendir glas frá húsarhaldum til endurvinning
- Dagur fyri kommunal bingju- og endurnýtslupláss
- Høvdavirkið og IRF gjørt 10 ára fjarhitasáttmála
- 2019 eitt spennandi ár hjá IRF
- Hvussu nógv skilja tit á tínum arbeiðsplássi?
- Seinasta ballan brend
- Aðalfundur útsettur til 22. mai 2020
- Nýggj Móttøkuhøll tikin í nýtslu
- Korona og húsarhaldsruskið
- Føroysk myndatekin til ruskíløt
- 249 ár í starvi hjá IRF


text:
ÁlaQuiz!
Hóskvøldið, 4. okt, er ÁlaQuiz á skránni! Dyrnar lata upp klokkan 18:30, og quizzin byrjar klokkan 19:30.
Jóna Mohr Højsted & Beinta Marnarsdóttir Andreasen standa klárar í barrini og selja kaldar øæ, sjussar og skot. Quizmeistarin hesaferð er Tummas Jóhan Sigvardsen, og tað fer óivað at gerast ein stuttlig quiz.
- 1 Runda) Disney
- 2 Runda) Tónleikarundan!
- 3 Runda) Blandað
- 4 Runda) SUPERRUNDAN!
Eftir hvørt umfar verða stigini løgd saman, og tað vinnandi liðið fær okkurt gott úr barrini! Tak títt lið upp á eitt hægri støði og vinn allar tríggjar rundurnar #squadgoals
Fjórða rundan er superrundan, og har hevur tú møguleikan at vinna 500 krónur! Í superrunduni kappast einstaklingar um tær 500 krónurnar. Fyri at vinna superrunduna krevst at tú hevur svarað øllum trimum spurningunum rætt! Fyri at luttaka í superrunduni skalt tú gjalda 20 krónur í barrini.


text:
Hví nýggjan próvtalastiga?
Fleiri orsøkir eru til, at neyðugt er at seta í gildi nýggjan próvtalastiga. Ein er at tryggja, at føroysk próvtøl lættari kunnu samanlíknast við próvtølini í øðrum londum. Hetta ger tað lættari hjá føroyskum lesandi at verða tikin inn á útlendskar útbúgvingarstovnar og fáa føroysk og útlendsk próvtøl á sama prógv.
Eisini er lættari at umrokna próvtøl eftir ECTS-stiganum við at nýta 7-talastigan.
Staðið- ikki staðið
Eru krøv um at standa eina próvtøku, hevur næmingurin staðið próvtøkuna, um hann/hon hevur fingið próvtalið 02, 4, 7, 10 ella 12.
Næmingurin hevur ikki staðið próvtøkuna, um hann/hon hevur fingið próvtalið 00 ella -3. Próvtalið 02 er sostatt lagsta próvtalið fyri at standa eina próvtøku.
Meting av próvtali
Eftir nýggja prótalastiganum, skal próvtalið fyri eitt próvtøkuavrik einans verða mett eftir avrikinum í mun til tey mál sum sett eru fyri lærugreinina/útbúgvingina. Treytin fyri at gera absolutta próvtøkumeting er, at nágreinilig mál og metingareyðkenni eru ásett fyri avrik í viðkomandi próvtøku. Nýggju námsætlaninar eru gjørdar eftir hesum leisti.
Próvtalsgevingin skal vera púra óheft av kunnleika til og samanlíkning við onnur próvtøkuavrik.
Lýsingin av próvtølunum í 7-talastiganum
Talmetið 12 verður givið fyri framúrskarandi avrikið, sum vísir uppfylling av málunum í lærugreinini, við ongum ella fáum týdningarleysum brekum.
Talmetið 10 verður givið fyri frálíka avrikið, sum sýnir víðfevnandi uppfylling av málunum í lærugreinini, við minni týðandi brekum.
Talmetið 7 verður givið fyri góða avrikið, sum sýnir uppfylling av málunum í lærugreinini, men við nøkrum brekum.
Talmetið 4 verður givið fyri javna avrikið, sum í minni mun sýnir uppfylling av málunum í lærugreinini, við nógvum týðandi brekum.
Talmetið 02 verður givið fyri nøktandi avrikið, sum sýnir minsta kravið, ið kann góðtakast, um uppfylling av málunum í lærugreinini.
Talmetið 00 verður givið fyri ónøktandi avrikið, sum ikki sýnir nøktandi uppfylling av málunum í lærugreinini, og sum ikki kann góðtakast.
Talmetið -3 verður givið fyri avrikið, sum als ikki kann góðtakast.
Samband millum 7-talastigan og ECTS-stigan
Próvtalið 12 á 7-talastiganum svarar til A á ECTS-stiganum
Próvtalið 10 á 7-talastiganum svarar til B á ECTS- stiganum
Próvtalið 7 á 7-talastiganum svarar til C á ECTS- stiganum
Próvtalið 4 á 7-talastiganum svarar til D á ECTS- stiganum
Próvtalið 02 á 7-talastiganum svarar til E á ECTS- stiganum
Próvtalið 00 á 7-talastiganum svarar til Fx á ECTS- stiganum
Próvtalið -3 á 7-talastiganum svarar til F á ECTS- stiganum


text:
Ókeypis koppseting móti influensu
Fríggjadagin 08. november frá kl 13.00 til kl 16.00 verður møguligt at koppseta seg móti influensu í læknavitaluni við Norðskála
Ikki er neyðugt at bíleggja tíð.
Mælt verður til, at fólk, ið hava fylt 67 ár, fólk við varandi sjúku ella, sum av øðrum orsøkum eru í vanda fyri at gerast sjúk av influensu, lata seg koppseta fyri influensu.
Hoyrir tú til ein av bólkunum niðanfyri, set teg í samband við tín egna lækna og spyr, um tú eigur at koppsetast:
Niðursett lungnavirkni
Astma
Hjarta- og æðrasjúku
Diabetes
Skert mótstøðuføri
Livur- og nýrasvignan
Ovurfiti (vegleiðandi BMI omanfyri 40)
Barnakonur frá 13. Barnsburðarviku
Húsfólk hjá sjúkum við nógv skerdum mótstøðuføri
Aðrar varandi sjúkur, har meting frá læknanum er, at influensa hevur við sær álvarsligan heilsuvanda.
Koppseting verjir tey flestu
Koppsetingin fyri influensu verjir tey flestu, men ikki øll. Til ber at fáa influensu, hóast tú ert koppsett/ur, men sjúkugongdin verður oftast mildari.
Góð ráð
Influensa smittar gjøgnum smáar dropar frá hosta, njósa o.t. Sjúkan spjaðir seg, um tú andar inn droparnar og síðan nemur við eygu, nøs ella munn.
Hosta og njósa í einnýtis lummaturriklæði, og hav tey í einum afturlatnum posa, til tey verða burturbeind. Ella hosta og njósa í ermuna – ikki í lógvarnar.
Vaska tær væl um hendurnar.
Ver heima, um tú ert sjúk/ur – til tú hevur verið fepurfrí/ur í eitt samdøgur.
Heilsutrygd og Landslæknin


text:
Undan dystin vóru tað heili fimm ár síðani at ÍF hevði vunnið á TB við Fløtugerð og dagsins dystur gjørdi, at hesin stimin bleiv endaður, tí ÍF endaði við at fáa øll trý stigini í einum óskipaðum dysti.
TB byrjaði annars soleiðis:
Mehder
Kroner - Ndende - Møller - Bruhn
Johannesen - Godtfred - Wøldike - Joensen – Thorsteinsson
Ingason
Á bonkinum: Bærendsen, Armah, Magnusarson, Musah, Mirdjord
ÍF kundi lagt seg á odda í fyrsta hálvleiki, tá farligt TB spæl upp í miðjuna førir til eitt skot frá ÍF’ara, sum Mehder bara hálvbjargaði, men til alla lukku var Uros offside, tá hann annars setti returin í málið.
Ein sum heild rættuliga tamur fyrsti hálvleikur endaði 0-0, og einast størri møguleiki var áður umrødda málið, sum bleiv kolldømt.
Mál til ÍF eftir 59 minuttum, tá Djordevic gerst leysur høgrumegin og leggur inn til Stojanovic, sum kundi leggjast fuglfirðingar á odda.
Enn ein dystur við alt ov nógvum feilavleveringum, ið er við at seta okkum sjálvar undir press og harvið onki tempo kemur í spælið.


text:
30. Okt 2017
Nýggja tilmælið hjá ICES um heldarkvotuna av norðhavssild í 2018 verður kunngjørt í morgin. Hetta er greitt eftir ein fund í ICES fríggjadagin. Tá samráðingar vóru fyrr í hesum mánaðinum millum strandalondini um heildarkvotuna næsta ár, kom ein áheitan frá ICES um, at...
11. Okt 2017
ES, Noreg og Føroyar hava í dag undirskrivað eina tríparta avtalu um makrelkvoturnar í 2018. Heildarkvotan minkar við 20 prosentum, og føroyska kvotan í 2018 verður 103 tús. tons. Samlaða kvotan hjá strandalondunum í 2017 er 1.021 tús. tons, og mett verður, at...
10. Okt 2017
Samráðingarnar millum strandalondini um makrelkvotuna næsta ár byrjaðu í London í dag. ICES mælir til, at makrelkvotan næsta ár verður 551 tús. tons, og hetta er ein lækking upp góð 300 tús. tons ella góð 35% í mun til tilmælið fyri 2017. ...
14. Sep 2017
Norska reiðarafelagið Fiskebåt hevur heitt á norsku myndugleikanrar um at seta bann fyri, at íslendsk og grønlendsk skip sleppa at landa makrel í Noregi. Hetta hendir, eftir at grønlendska uppisjóvarskipið Tuneq hevur landað 400 tons av makreli til eitt virki í Noregi. Makrelurin...


text:
Í dag var spennandi dystur við Stórá har 07 Vestur var á vitjan. TB/FC Suðuroy/Royn mátti í dag vera fyri uttan tveimum vegna leikbanni, Poul Ingason og Mats Walberg, ið báðir fingu reytt kort í dystinum ímóti Skála fyrr í vikuni.
Dysturin kundi byrja sera væl fyri okkum, tí Stefan kundi við eitt sindur av hepni skora til 1-0 longu í fyrsta minutti, men tíverri bleiv tað ikki.
Tíggju minuttir inni í dystinum skoraði Tór Ingar Akselsen og so vóru vit enn eina ferð aftanfyri. Tíbetur hevur TB/FC Suðuroy/Royn fleiri ferðir í ár prógvað, at tað ber til at venda dystum, serliga við Stórá.
Stutt undan hálvleikinum verður Búi Egilsson feldur og dómarin bríkslar fyri brotssparki, sum Jón Krosslá Poulsen setur í málið. Hálvleikur og status quo.
Maurice heldur síðani ein av sínum half time pep talks og smittar hetta av á leikararnar beinanvegin í øðrum hálvleiki, tí tað eru bert farnir fáir minuttir, so hevur Búi lagt okkum framum 2-1.
Búi Egilsson gerst dagsins maður, tá hann móti endanum av dystinum skorar til 3-1 og harvið sløkkir vónina hjá 07 Vestur at fáa nakað við sær úr Trongisvági.
Úrslitini í dag hava við sær, at TB/FC Suðuroy/Royn liggur nú nummar fýra við 19 stigum.


text:
Handrit eru skjøl og bókmentaligt tilfar, sum vanliga ikki er útgivið, men sum tó kann vera virðismikið keldutilfar.
Á Landsbókasavninum hava vit skrásett 2976 handrit í okkara bókasavnsskipan. Landsbókasavnið er í 2016 farið undir at leggja handrit út á netið. Hetta er fyrsta stig at gera føroysk handrit lesilig sum teldutøkar útgávur.
Á Handritadeildini taka vit ímóti og varðveita nýggj og gomul handrit. Øll eru vælkomin at lata okkum síni handrit.
Nýtslutreytir
Tey flestu handrit ella verk, sum verða almannakunngjørd á hesi heimasíðuni, eru ikki vard av upphavsrætti. Verkini kunnu tí frítt endurútgevast.
Eru verk, sum verða almannakunngjørd á hesi heimasíðuni, vard av upphavsrætti, eru nýtslureglurnar tær, sum eru ásettar í løgtingslóg nr. 30 frá 30. apríl 2015 um upphavsrætt.
Talgilda útgávan
Talgilda útgávan av handritum ella verkum, sum er løgd út á hesa heimasíðuna, er tó vard móti brúki á tann hátt, at einhvør kann framleiða ella lata framleiða einstøk eintøk av hesi útgávuni til egið brúk, um so er, at hetta ikki verður gjørt við vinningi fyri eyga.
Tað er hinvegin ikki loyvt beinleiðis at endurgeva talgildu útgávurnar á hesi heimasíðuni, t.d. á aðrari heimasíðu ella í einhvørjari útgávu uttan loyvi frá Landsbókasavninum. Hetta er galdandi fyri bæði partvísa endurgeving ella endurgeving í síni heild.
Tað stendur tó øllum frítt at leinka til útgávuna.


text:
Hin seinasti bardagin
Bókadeild Føroya Lærarafelags
- Síður: 178
- Útgávuár: 2010
- Upprunamál: enskt
- Innbinding: innbundin
- Rithøvundur: C.S.Lewis
- Myndir: Pauline Baynes
- Týðari: Theodor Hansen
Á seinastu døgum Narnia er landið hótt sum ongantíð áður - ikki av álopum uttanífrá, men av fígginda innanífrá. Lygnir og svik hava fest røtur, og bara kongur og ein lítil skari av trúføstum viðhaldsfólki kunnu fyribyrgja, at alt, tey hava kært, gongur undir í hesum stórfingna endanum á Søgunum úr Narnia.


text:
Gróðurreins við klor
Vørulýsing: Natriumhydroxid, natrium-hypochloritloysingur, 15% aktivt klor, 15-30 % bleikievni við klori, < 5 % fosfat, nonionsk yvirflatuaktivt evni.
Nýtsluháttur: Kann nýtast óblandað ella tynnast við vatni efter tørvi. Smyr Gróðurreins uppá, lat virka í 10 - 15 min alt efter umstøðunum. Um neyðugt brúka bust ella kust. Skola væl við vatni aftaná viðgerð.
Vanda- og trygdarásetingar:
Ger eitrandi gass saman við sýru.
Ertir eygu og hold.
Goym fyri børnum.
Anda ikke aerosol í teg.
Kemur nakað av evninum í eyguni, skola væl við vatni og far til lækna.
Hendir vanlukka ella verður onkur ússaligur, far til lækna. Hav etikettina við, um til ber.
Blanda ikki við sýru.
Gott luftskifti skal vera, har evnið verður nýtt.
______________________________________
Gróðurreins fæst í 2,5 L og 10 L. Fæst eisini uttan klor.


text:
Afghanistan
Afghanistan (Persiskt: جمهوری اسلامی افغانستان, Pashtu: د افغانستان اسلامى جمهوري), ella Tað Islamska Lýðveldið Afghanistan er land í Miðeystur og Miðásia. Kabul er høvuðsstaðurin. Kabul hevur 2,99 mió íbúgvar. Aðrir stórir býir er Qandahar (329 300 íbúgvar), Herat (161 700 íbúgvar) og Mazare-Sharif (232 800 íbúgvar). Landið hevur mark við Turkmenistan, Usbekistan, Tadsjikistan, Kina, Pakistan og Iran. Afghanistan er av fátækastu londum í heiminum. Afghanistan er eitt land, har kríggj er gerandisdagur, og hvar fleiri børn læra at brúka eitt vápn enn ganga í skúla. Tað eru nógvir víðgongdir islamistar í landinum, men einaferð búðu her friðarelskandi buddhistar.
Afghanistan hevur verið krígsherjað í fleiri ár. Í nógv ár var landið eisini stýrt av Taliban rørsluni, til 2001, tá teir vórðu koyrdir frá.
Søga[rætta | rætta wikitekst]
Í øldir hevur verið barst um yvirræðið í landinum, og serliga bretar og seinni russar hava verið grammir at taka landið. Seinastu 30 árini hevur blóðugt borgarakríggj syndrað landið, og enn eru eingi útlit fyri friði.
Afghanistan hevur eisini eina rokaliga søgu. Afghanski staturin, sum vit kenna hann í dag, uppstóð í 1746 undir Durrani-fúrstaættini, men yvirvaldið varð latið Stórabretlandi, heilt fram til Amanullah Kongur loysti í 1919. Síðan eru ellivu afghanskir leiðarar tiknir av ræði á ódemokratiskan hátt. Seinasta støðuga tíðarskeiðið í Afghanistan var millum 1933 og 1973, tá landið var undir leiðslu av Zahir Shah kongi. Men í 1973 framdi svágur kong, Mohammed Daoud Khan, eitt stjórnarkvett, ið setti gongd á enn eit óstøðugt tíðarskeið. Í 1978 vórðu Daoud og øll familja hansara tikin av døgum í enn einum kvetti, ið kommunistaflokkurin í landinum framdi. Longu í august sama ár byrjaði amerikanska stjórnin umvegis pakistansku fregnartænastuna, at stuðla mujahedin-hermonnum í bardaganum móti kommunistisku stjórnini, og tá stjórnin var í vanda fyri at missa valdið árið eftir, hersetti Sovjetsamveldið Afghanistan. Hetta hendi 24. desember 1979. Frælsisstríðið hjá Mujahedin vardi í tíggju ár og kostaði umleið 15.000 sovjetiskum hermonnum lívið, áðrenn viknandi samveldið í 1989 valdi at taka seg úr Afghanistan. Eftir hetta valdaði í stóran mun borgarakríggj í landinum, áðrenn Taliban, ið merkir lesandi, í 1996 tók ræðið í landinum og royndi at innføra strongu Sharia-lógina. Harvið gjørdist Afghanistan til eitt stað fyri Al-Qaeda. Í triðju øld gjørdu tey tvær standmyndir av Buddha norðan fyri høvuðsstaðin Kabul. David Adams var tann seinasti vesturlendingurin, sum filmaði standmyndirnar, áðrenn Talibanhermenn sprongdu tær í spønir í 2001.
Tann amerikanska og bretska innrásin byrjaði 7. oktober 2001. Endamálið við innrásini í Afghanistan, ið var eitt beinleiðis aftursvar til hendingarnar 11. september 2001, tá Al-Qaeda framdi álop á World Trade Center og Pentagon í USA, var at fanga Osama bin Laden, sum helt til í landinum, gera enda á Al-Qaeda og taka Taliban-stýrið av ræði. Hálvanannan mánað seinni varð Taliban tikið av ræði og ein afghansk stjórn undir leiðslu av Hamid-Karzai innsett. Hóast tað eru yvir tíggju ár síðan, at USA leyp á Afghanistan, er støðan í landinum ófriðarlig og ótrygg. Friðarskapandi herdeildir, sum vóru settar á stovn av ST í 2001 og riknar av NATO síðan 2003, International Security Assistance Force, eru enn í landinum, og tað kemur ofta fyri, at útlendskir hermenn og hjálparfólk verða dripin. Ætlanin er, at seinastu amerikansku herdeildirnar skulu vera farnar úr Afghanistan 31. desember í 2014. Barack Obama hevur roynt at fáa afghanska forsetan Hamid-Karzai at ganga við til eina avtalu, sum loyvir nøkrum amerikanskum herdeildum at verða verandi aftan á tað. Valdið hjá Hamid Karzai, ið varð valdur til forseta í 2004, avmarkar seg í stóran mun til høvuðsstaðin Kabul, og restin av landinum verður stýrd av valdsmiklum ættarbólkahøvdingum og krígsharrum. Talan er um eitt sera samansett land við ikki minni enn 34 landslutum í fjallaríkum lendi, og tað ger tað torført at stýra.
Búskapur[rætta | rætta wikitekst]
Afghanistan er eitt fátækt land, ið er tengt av, at fólkið hevur húsarhaldsdjór og dyrkar jørðina. Eingin nevniverd ídnaðarframleiðsla er í landinum, ið er heimins størsti framleiðari av opium. Tveir triðingar av fólkinum liva fyri undir tveir dollarar um dagin, og barnadeyðin er stórur --> 256 fyri hvørjar 1000 føðingar, verður sagt. Landið er turt og grýtut, og týdningarmestu ráevnini eru kol, natúrgass og jarnmálmur. Í 2010 livdu 40% undir fátakramerkið. Sovjetiska innrásin í 1979 gjørdi at búskaparliga støðan í landinum versnaði. Frá 1998 til 2001 var landið plágað av turki. Í 1970-árunum var landið sjálvbjargið við matframleiðslu og útflutti eisini nakað. Tá sovjetisku herdeildirnar fóru úr landinum í 1989 var matframleiðslan minka við meira enn einari helvt og talið av húsdjórum var nú bert 2/3 av tí sum tað var áðrenn hersetingin byrjaði. Vinnulívið batnaði tó eftir 2002 orsakað av altjóða hjálp og íløgur og at afghanar, sum vóru búsitandi í øðrum londum, sendu pengar heim. Ein týðandi partur av framgondini í landinum skyldast eisini, at fimm milliónir afghansk flóttafólk, sum búðu í grannalondunum, vendu heimaftur og hjálptu við til at byggja landið uppaftur. Arbeiðsloysið er stórt, í 2005 vóru 40% fólk arbeiðsleys. So mikið sum ein triðingur av BNP hjá Afghanistan kemur frá dyrkan av valmuum og ólógligum narkotiskum evnum sum opium og avleiddum evnum frá opium morfin og heroin og frá hasjframleiðslu.
Fólkið[rætta | rætta wikitekst]
Um 2 milliónir flakkfólk eru í Afghanistan.
Mál[rætta | rætta wikitekst]
Fólkasløg[rætta | rætta wikitekst]
Fleiri enn 20 fólkasløg búgva í Afghanistan. Fyri sunnan eru pashtunar, ella afganar, ið er fjølmentasta fólkaslagið. Landið eitur eftir teimum, tí at teir hava havt ræði í landinum seinastu 200 árini. Í stórbýunum og á bygd í landnyrðingspartinum búgva tadjsjikar, ið tala dari, sum er skylt við persiskt, flestu teirra eru keypmenn. Hazarar (o.f.) búgva mitt inni í landinum.
Átrúnaður[rætta | rætta wikitekst]
Næstan allir afganar eru muslimar. Børnini verða lærd um islam bæði í bygdarmoskuni og í skúlanum. Ungdómurin gongur í madrasah (ein átrúnaðarligan miðnámsskúla. Her lærir hann at duga long brot úr Koranini uttanat og granska gudfrøði, islamskar lógir og skilvísi.
- Sunni-muslimar 80%
- Shi'a-muslimar 19%
- Onnur 1%
Landafrøði[rætta | rætta wikitekst]
Afghanistan er ímillum Miðásia og Indianes og hevur tí havt stóran týdning hermálsliga. Landslagið er ógvuliga fjølbroytt og skiftandi, við albeittum og grasfløtum, sløttum steinoyðimørkum, stórum vøtnum og høgum fjøllum. Fáir og vánaligir vegir eru í landinum, og har er eingin jarnbreyt.
Landslutir[rætta | rætta wikitekst]
- 1. Badakhshan
- 2. Badghis
- 3. Baghlan
- 4. Balkh
- 5. Bamyan
- 6. Daykundi
- 7. Farah
- 8. Faryab
- 9. Ghazni
- 10. Ghor
- 11. Helmand
- 12. Herat
- 13. Jowzjan
- 14. Kabul
- 15. Kandahar
- 16. Kapisa
- 17. Khost
- 18. Konar
- 19. Kunduz
- 20. Laghman
- 21. Lowgar
- 22. Nangarhar
- 23. Nimruz
- 24. Nurestan
- 25. Oruzgan
- 26. Paktia
- 27. Paktika
- 28. Panjshir
- 29. Parvan
- 30. Samangan
- 31. Sare Pol
- 32. Takhar
- 33. Wardak
- 34. Zabol
Mentan[rætta | rætta wikitekst]
Tónleikur[rætta | rætta wikitekst]
Tónleikasiðvenja í Afghanistan er fjølbroytt og broytist alt eftir hvørjum øki ein er staddur og eftir etniskum bólkum og vísir bond til miðasiatiska, eysturlendska og indiska mentan. Hvør etniskur bólkur vísir sín serstøka stíl, serliga innan fólkatónleik. Luttinstrumentir í ymiskum skapi, stødd og etniskum variantum (robab, tanbur, dambura og dutar) eru sera vælumtókt. Floytur og trummur eru onnur dømi um vanlig ljóðføri. Annars eru fleiri ymisk sløg av floytum, obo-líknandi blásuinstrument (zurna), munnharpa, fingrasymbalur, trummur og onnur rútmuljóðføri. Frá gamlar tíð hevur tað verið vanligt, at tað eru flest menn ið eru tónleikarar, samstundis sum tað at vera tónleikari hevur lágan sosialan status. Síðan 1950-árini hevur útbreiðsla av tónleiki gjøgnum afghanskt radio ført til eitt meira jaligt sýn á tónleikaraleiklutin og samstundis eisini ført til eina sterkari ávirkan av tónleiki frá øðrum londum, eitt nú frá indiskum poptónleiki.
Myndir[rætta | rætta wikitekst]
Keldur[rætta | rætta wikitekst]
- Afghanistan - Ensk wikipedia
- Provinces of Afghanistan - Ensk wikipedia
- Geography of Afghanistan - Ensk wikipedia
- Afghanistan - Norsk wikipedia
- Afghanistans geografi - Norsk wikipedia
- Dimmalætting 21. desember 2007
Hygg eisini at[rætta | rætta wikitekst]


text:
Í samband við føroyafrádrátt til føroyska inntøku er Skat byrjað at boða frá, at fyri at fáa ágóðan av føroyafrádráttinum til føroysku inntøkuna, skalt tú sletta ella minka um føroysku inntøkuna á ársuppgerðini.
Tað kann tykjast løgið, at tú hevur skyldu til at upplýsa uttanlands inntøkur og síðani fáa boð um at sletta tær aftur. Orsøkin er, at í systeminum hjá Skat er ongin teigur til føroyafrádrátt til føroyska/útlendska inntøku.
Um tú hevur fingið skrivlig boð frá Skat, kanst tú fara inn og sletta ella minka føroysku inntøkuna.
Um tú hevur fingið munnlig boð frá Skat um at sletta føroysku inntøkuna mæla vit til, at tú sendir ein teldupost til Skat gjøgnum skattamappuna undir kontakt, har tú boðar frá, at tú sambært vegleiðing frá Skat hevur slettað/ minkað ta føroysku inntøkuna og upplýs upphæddirnar.
Um Skat hevur upplýst, at tú ikki skalt uppgeva føroysku inntøkuna, mæla vit til at tú sendir ein teldupost til Skat, har tú boðar frá, at tú hevur havt eina føroyska inntøku (upphædd), sum tú skalt brúka føroyafrádrátt til, men Skat hevur upplýst at tú ikki skalt uppgeva inntøkuna.
Sletta føroyska inntøku: Um lønarinntøkan DK/FO er minni enn ‘gæstestuderendefradrag’ – 46.200 kr.
Minka føroysku inntøkuna: Um lønarinntøkurnar eru hægri enn ‘gæstestuderendefradrag’ 46.200 kr., skal føroyska inntøkan minkast við upphæddini fyri ‘gæstestuderendefradrag’ ella restupphædd um tú eisini nýtir frádráttin til danska inntøku.
Har aftrat kanst tú nýta ‘rigsfællesskabsfradrag’ í mesta lagi 36.000 kr.


text:
Skriva út
Ragnhard Petersen
Ragnhard Petersen
organisturSjógv
-Eg haldi, at tað er brúk fyri teologum eisini aðrastaðni í samfelagnum enn í kirkjuni, sigur Ranghard Petersen, sum er føddur 27/6 1982 og er uppvaksin í Fuglafirði. Hann er giftur við Marin Gregersen og tey vænta teirra fyrsta barn í desember. Hann gekk fyrst á Meinigheitsfalkultetinum í Danmark og tekur nú Master á University of Bristol í Ongland.
-Eg byrjaði at spæla orgul sum seks ára gamal. Stóribeiggin hjá mær Jónhard Petersen gekk til undirvísing og hann lærdi meg. Hann gavst við urguni sum ungur og eg helt á fram. Eg gekk til undirvísing hjá Oddvør Johansen í Havn, frá tí eg var tíggju til eg fylti 14 ár. Í tíggjundaflokki gekk eg til klaver. Musikkskúlalærarin Heðin Kambsdal legði mær lag á og seinnu árini havi eg spælt meira klaver.
-Pápi mín var mær ein góður stuðul í orgulspælinum, sigur Ragnhard Petersen og nú er ein lítil steðgur í prátinum. Hann gerst friðarligur og heldur meg kenna søguna. Pápi hansara Eyðbjørn Petersen datt oman í Klemmuni, ein hagapartur norðanfyri Fuglafjørð. Har er bratt, men hann hevði gingið har ofta. Ein steinur er helst lopin oman og rakt hann í høvdið.
-Pápa dámdi væl at syngja og hann tók frí frá arbeiði og koyrdi meg til Havnar aðru hvørja viku í samfull fýra ár, meðan eg lærdi at spæla hjá Oddvør.
Ragnhard minnist aftur á fyrstu ferð hann royndi seg sum organist í kirkju.
-Eg var 13 ára gamal og búði í Fuglafirði og organisturin í Gøtu kirkju var farin at eldast. So vóru boð eftir mær. Eg var næstan tvingaður, nei, eggjaður at seta meg við urguna og tann 3. mars 1995 spældi eg fyrstu ferð. Eg upplivdi tað sum óbehagiligt, nógvar nervar, kaldur og sveittaði, var bangin fyri at spæla skeivt. Hetta var sum at loypa úr tí trygga, út í tað heilt ótrygga. Men hetta var gott fyri meg og menti meg at leiða felagssangin í kirkjuni, hóast tað var djúpt óbehagiligt, sigur Ragnhard Petersen.


text:
Til føroysku finaluna í Creative Business Cup eru tíggju kreativar verkætlanir útvaldar. Vinnarin fer víðari til altjóða kapping í danmark í november.
Endamálið hjá Splay er at lætta um korini og betra um trupulleikan hjá einum, ið hevur slættil. Hetta verður gjørt við einum sokki við einum inleggi í, soleiðis at svangboðin í fótinum verður stuðlaður uppundir gjøgnum dagin. Hetta fyribyrgir øðrum skaðum, so um knæ- og ryggskaðum.
Íverksetarahúsið, Hugskotið og Vinnuframi skipa fyri tiltakinum.
Fríggjadagin 18. september frá kl. 13 til 17 í Vinnuframa.
Tiltakið er ókeypis, og øll eru vælkomin!


text:
Lotus blóman (nyksblóman) er í mongum mentanum súmbol um reinleika og sjálvsendurnýggjan. Hennara sermerki eru eitt fullkomið samgildi (analogi) fyri mannligu tilveruna.
Dagliga uppreisn lotus plantunnar er súmbolsk um endurlívgan. Hetta ger hana til fullkomna gávu til onkran, ið søkir bata frá skaða ella traumatiskari uppliving.
Lotus blóman hevur ein bergtakandi vilja at liva. Orsakað av voks verjuni á hennara bløðum, er hennara vakurleiki óávirkaður, tá ið hon blómar av nýggjum hvønn morgun. Hon heldur fram at endurrseisast, og kemur aftur júst líka vøkur sum áður.
Lotus blóman er ímynd um órokkiliga trúgv og vilja at liva. Hennara eyðkenni kunnu tengjast menniskjunnar heilsu, sjálvrøkt og endurnýggjan, bæði av likam og sinni.
Lotus plantan kann vera ljósareyð, gul, ella blá.
Búmerkið er einfalt, eyðkent og upprunaligt teknað.
Nota Bene
Uppsetingarhættirnir av búmerkinum eru avgerandi og endaligir.
Ein eigur ongantíð at toyggja búmerkið á nakran hátt, men altíð at minka og vaksa tað proportionalt.
Sjúrður Højgaard, grafiskur sniðgevi, MHÍ 1997.


text:
Ja, viðhvørt kunnu vit nýta hetta orðafellið:
Soleiðis var eisini seinasta vikuskifti, táið Fuglafjarðar sløkkjulið hevði eina av sínum vanligu venjingum. Ætlanin var sjálvandi, at brandfólkið skuldi sløkkja ein eld sum teir høvdu tamarhald á. Eldurin sum ásettur varð, til hesa venjing, var við ein konteynara, men tíverri varð ikki fyrst kannað, hvat var í konteynaranum.
At oljutunnur stóðu inni í hesum konteynara var tíverri óheppið. Fylgjurnar av tí síggjast á hesum myndum.
At brandvenjingin skuldi verða “LIVE” varð nokk ikki ætlanin, men tíbetur hendi eingin álvarsligur skaði, men brandfólkið fekk eina góða venjing í hesi ikki tilætlaðu tilgongd.
At spreingingin hevur verið ógvuslig siga myndirnar alt um.
Henda venjing kundi lættliga havt kostað mannalív, men tíbetur vóru likamligu skaðarnir minimalir, men venjingin sjálv hevur væntandi lært brandfólkið nógv.
“AF SINE FEJL LÆRER MAN”